PKPB di seluruh Kelantan?
Oleh MUHAMMAD AYMAN GHAFFA

19 November 2020, 9:12 pm
KOTA BHARU – Pengerusi Jawatankuasa Kerajaan Tempatan, Perumahan dan Kesihatan Negeri Kelantan, Dr. Izani Husin memberi bayangan bahawa negeri itu berkemungkinan akan melaksanakan Perintah Kawalan Pergerakan Bersyarat (PKPB).
Perkara itu dinyatakan oleh Izani menerusi kemas kini status di laman Facebook peribadinya kira-kira sejam lalu.
“Kalu kito buat PKPB seluruh Kelantan lagu mano? Setuju ko? (Kalau kita laksanakan PKPB seluruh Kelantan macam mana? Setuju ke?),” katanya Izani.
Sehingga berita ini ditulis, kemas kini status Izani itu mendapat kira-kira 800 komen, 1,700 tanda suka dan lebih 300 perkongsian.
Secara rumusan, rata-rata pengguna Facebook meninggalkan komen menyokong agar PKPB dilaksanakan di Kelantan dalam usaha untuk membendung wabak itu selepas 17 kes baharu dicatatkan hari ini.
Bagaimanapun, ramai juga yang berpendapat bahawa tiada keperluan untuk melaksanakan PKPB di Kelantan kerana ia akan membantutkan ekonomi dan pergerakan masyarakat di negeri ini.

Berdasarkan rekod, kerajaan memutuskan untuk melaksanakan PKPB di semua negeri di Semenanjung Malaysia kecuali Perlis, Pahang dan Kelantan bermula 9 November hingga 6 Disember depan. – K! ONLINE+


Penggunaan beg plastik ‘diharamkan’ di seluruh negara
Oleh SITI A'ISYAH SUKAIMI

19 November 2020, 10:20 pm
PUTRAJAYA – Beg plastik tidak lagi digunakan di semua premis di seluruh negara selepas pelaksanaannya dipersetujui oleh semua kerajaan negeri.
Kementerian Alam Sekitar dan Air (KASA) dalam kenyataannya memberitahu, mesyuarat Majlis Negara bagi Kerajaan Tempatan (MNKT) ke-76 semalam meluluskan Kertas Cadangan Pelaksanaan Kempen Tiada Beg Plastik oleh Pihak Berkuasa Tempatan (PBT) yang dibentangkan KASA.
Menurutnya, MNKT turut bersetuju meluluskan pelaksanaannya di semua premis seluruh negara dengan mengenakan caj minimum 20 sen bagi setiap beg plastik yang diberikan kepada pelanggan di kaunter pembayaran.
“Pengenaan caj ini berpandukan prinsip ‘user-pay-principal’ yang bertujuan menghindari penggunaan plastik sekali guna.
“Justeru, kutipan ini perlu diserahkan kepada pihak berkuasa tempatan (PBT) untuk digunakan bagi aktiviti kelestarian alam dan kesejahteraan rakyat,” kata kenyataan itu di sini hari ini.
Dalam pada itu, pelaksanaan Kempen Tiada Beg Plastik ini dibuat dalam dua fasa iaitu fasa pertama mulai Disember ini hingga 2021.

“Ia tertumpu kepada premis kekal iaitu pasar raya hiper, pasar raya besar, pasar raya serbaneka, kedai serbaneka, restoran makanan segera, kedai serbaneka stesen minyak, kedai rangkaian serta farmasi.
“Bagi pelaksanaan fasa kedua bermula 2022 hingga 2025, kempen itu akan diperluaskan kepada jenis premis perniagaan lain termasuk kedai runcit, pasar basah, pasar malam, pasar tani dan sebagainya,” katanya
.
Mengulas lanjut, usaha ini selari dengan pelaksanaan Pelan Hala Tuju Malaysia ke arah Sifar Plastik Sekali Guna 2018 – 2030 bertujuan membendung pencemaran plastik sekali guna dan beralih kepada alternatif lain lebih mesra alam.
“Sehubungan itu, KASA akan bekerjasama dengan semua kerajaan negeri dan PBT dalam usaha gerak kerja pelaksanaan kempen ini termasuk memberi penerangan dan kesedaran kepada orang ramai mengenai keperluan menghindari penggunaan plastik sekali guna.
“Orang ramai adalah digalakkan untuk membawa beg guna semula semasa membeli-belah dalam usaha bersama melestarikan alam sekitar,” ujarnya.
Sementara itu, dalam mesyuarat MNKT tersebut, KASA diwakili Timbalan Menterinya, Datuk Dr. Ahmad Masrizal Muhammad yang turut menyatakan inisiatif kempen itu untuk menangani masalah pencemaran plastik sekali guna.
Malah, beliau mengucapkan penghargaan atas sokongan dan komitmen semua kerajaan negeri untuk melaksanakan inisiatif tersebut dalam meningkatkan penghayatan gaya hidup hijau dalam kalangan rakyat Malaysia. -K! ONLINE


Noorkhiriah kesal penjual online tipu pembeli
Oleh NUR EMIRA SAIZALI

19 November 2020, 11:06 pm
PETALING JAYA – Pelakon Noorkhiriah meluahkan rasa kesal terhadap sesetengah peniaga online yang menggunakan khidmat reviu dengannya tidak bersikap jujur tentang produk yang dijual.
Luahan kekecewaan tersebut dimuat naik Noorkhiriah atau nama sebenarnya Noorkhiriah Ahmad Shapie, 41, dalam satu hantaran Instagramnya hari ini.
“Nak beritahu sesiapa yang buat reviu dengan saya tolonglah jujur, jangan menipu sebab saya pun tidak tahu latar belakang anda semua.
“Saya cuma muat naik apa yang diberikan oleh peniaga, rupa-rupanya ada scammer.
“Tolonglah ada hati dan perut kalau hendak berniaga sebab saya tidak mampu hendak periksa latar-belakang setiap satu produk,” luahnya.
Tambah pelakon drama popular Nur itu, dia terpaksa memperlahankan aktiviti reviu produk yang dilakukannya kerana sikap tidak tidak bertanggungjawab segelintir peniaga online.

“Sebab itu saya sudah kurang mengambil mana-mana produk untuk dipromosikan, inilah puncanya.
“Ada yang tidak jujur. Bisnes awak tidak akan ke mana jika menipu. Kaya pun sekejap,” ujarnya.
Ujarnya lagi, mereka yang menipu itu tidak akan aman kerana rezeki yang diterima tidak berkat.
“Dunia memang seronok tetapi hanya sebentar, dosa berpanjangan sampai masuk kubur.
“Jujurlah, anda tidak akan aman hanya dengan cara menipu. Ingat, kamera litar tertutup (CCTV) Allah SWT tidak pernah padam,” katanya.


Syor JKDM laksana AEO antara dipersetujui JKMMAR
Oleh NOR IDAYU BOSRO

19 November 2020, 8:52 pm
PUTRAJAYA – Syor Jabatan Kastam Diraja Malaysia (JKDM) untuk melaksanakan Program Authorized Economic Operator (AEO) di peringkat nasional antara yang dipersetujui dalam Mesyuarat Jawatankuasa Khas Kabinet Mengenai Antirasuah (JKKMAR) hari ini.
Mesyuarat Siri 13 Bilangan 3 Tahun 2020 itu dipengerusikan oleh Perdana Menteri, Tan Sri Muhyiddin Yassin secara sidang video.
Pejabat Perdana Menteri (PMO) berkata, pelaksanaan Program AEO bertujuan untuk meningkatkan pematuhan industri, keselamatan dan fasiliti perdagangan di sempadan yang membabitkan urusan import eksport.
Jelas mereka, mesyuarat JKKMAR juga bersetuju satu perbincangan diadakan di antara Suruhanjaya Pencegahan Rasuah Malaysia (SPRM) dengan Ketua Setiausaha Negara (KSN) dan Jabatan Peguam Negara bagi memantapkan proses tatatertib dalam perkhidmatan awam.
“Ini bagi membolehkan Laporan SPRM dan Laporan Suruhanjaya Integriti Agensi Penguatkuasaan (LSEAIC) dijadikan sebagai keterangan dalam prosiding tatatertib.
“Ia bertujuan meningkatkan keberkesanan tindakan tatatertib yang diambil oleh jabatan-jabatan,” katanya dalam satu kenyataan hari ini.

Pada masa sama, mesyuarat JKKMAR bersetuju supaya Pusat Governans, Integriti dan Antirasuah Nasional (GIACC) memperhalusi garis panduan pengeluaran surat sokongan oleh anggota pentadbiran.
Ujarnya, perkara itu boleh dibuat bersama Menteri kanan, KSN, Jabatan Peguam Negara dan SPRM sebagai langkah untuk memantapkan integriti dan tadbir urus anggota pentadbiran.
Sementara itu, PMO berkata, dua syor Jabatan Kerja Raya (JKR) bagi menambah baik tatacara dan kaedah penilaian tender melalui peningkatan integriti maklumat dalam memastikan keberkesanan penilaian tender turut dipersetujui.
Katanya, syor tersebut ialah mengadakan satu usaha sama di antara JKR dan Suruhanjaya Syarikat Malaysia untuk menggunakan maklumat yang terdapat dalam pangkalan data agensi bagi tujuan penilaian tender serta menguatkuasakan syarat bon tender bagi tender tertentu kerajaan.
“JKKMAR juga bersetuju supaya satu kajian komprehensif berkaitan Pewujudan Peruntukan Undang-Undang Baharu berkenaan Perjanjian Penangguhan Pendakwaan secara bersama oleh Jabatan Peguam Negara dan SPRM berkaitan peruntukan Liabiliti Korporat.
“Kajian ini adalah bagi melihat mekanisme dan penanda aras bagi suatu organisasi komersial yang telah dipertuduh di bawah Sek 17A (4) ASPRM,” katanya.
Dalam pada itu, PMO berkata, JKKMAR juga bersetuju dengan syor GIACC supaya diwujudkan
Kod Tugas dan Fungsi Setiausaha Politik (Supol) sesuai dengan objektif pelantikan mereka dalam membantu menguruskan hal ehwal berkaitan urusan politik sahaja.
“Oleh itu, bagi melengkapkan peningkatan integriti dalam proses sokongan, Arahan Perdana Menteri berkaitan Kod Tugas dan Fungsi Supol dapat menyempurnakan arahan terdahulu yang telah dikeluarkan khusus untuk pegawai kerajaan,” katanya.
Katanya, mesyuarat hari ini turut mengambil maklum mengenai usaha menyebar luas aspek governans, integriti dan antirasuah melalui promosi dan publisiti media yang akan dipergiatkan berdasarkan konsep normal baharu.-K! ONLINE


Takaful Ikhlas lancar dua produk baharu
Oleh KOSMO!

19 November 2020, 8:55 pm
KUALA LUMPUR – Takaful Ikhlas Family Bhd., anak syarikat milik penuh MNRB Holdings Bhd. telah melancarkan dua produk perlindungan baharu iaitu Ikhlas Bersama dan Ikhlas Dariku.
Presiden dan Ketua Pegawai Eksekutifnya, Nor Azman Zainal berkata, Produk Ikhlas Bersama merupakan pelan perlindungan semua dalam satu dan mampu milik untuk setiap lapisan masyarakat.
“Produk ini menyediakan perlindungan asas untuk kematian
yang boleh ditambah dengan aneka pilihan perlindungan komprehensif tambahan (rider) yang mana pelanggan dapat ‘pilih dan padan’ mengikut keperluan masing-masing,” katanya dalam kenyataan yang dikeluarkan di sini semalam.
Pelancaran produk tersebut disempurnakan oleh Menteri Kewangan, Tengku Datuk Seri Zafrul Tengku Abdul Aziz pada majlis perasmian Minggu Saham Digital (MSD) 2020 secara maya di sini semalam.
Produk Ikhlas Dariku pula adalah produk perlindungan yang menumpukan kepada pemberian hibah.

Bertujuan memberi jaminan kepada orang yang tersayang, Ikhlas Dariku juga memberikan manfaat kematian tambahan yang mana waris akan diberikan bayaran tambahan sebanyak 100 peratus daripada amaun perlindungan asas untuk kematian akibat kanser.
Selain itu, pelanggan akan mendapat tambahan 200 peratus daripada amaun perlindungan asas untuk kematian akibat kemalangan dan tambahan 300 peratus daripada amaun perlindungan asas sekiranya peserta meninggal dunia semasa menunaikan ibadat haji atau umrah.
“Produk Ikhlas Bersama dan IkhlasDariku ini direka buat semua lapisan masyarakat bagi memudahkan mereka memiliki pelan perlindungan takaful yang lebih komprehensif dan fleksibel serta kekal relevan dalam pasaran yang kompetitif,” jelasnya.
Sempena MSD juga, Takaful Ikhlas telah mengatur pelbagai aktiviti dan promosi menarik sepanjang berlangsungnya MSD pada 18 hingga 24 November ini.
Orang ramai yang mendapatkan produk-produk Takaful Ikhlas sepanjang tempoh MSD akan layak menyertai Cabutan Rezeki Ikhlas dan berpeluang memenangi hadiah-hadiah menarik.
Antaranya ialah  Apple 10.9-inch iPad Air, Dyson Pure Cool Air Purifier Tower Fan dan Apple Watch SE GPS.


9,167 kes Covid-19 dikesan melalui MySejahtera
Oleh SITI A'ISYAH SUKAIMI

19 November 2020, 8:13 pm
PUTRAJAYA – Aplikasi pintar MySejahtera yang dibangunkan bagi membantu pengurusan pandemik Covid-19 di negara ini berjaya mengesan sebanyak 9,167 kes positif sejak ia dilancarkan pada 20 April lepas.
Ketua Pengarah Kesihatan, Tan Sri Dr. Noor Hisham Abdullah berkata, secara purata kes positif Covid-19 yang berjaya dikesan menerusi aplikasi tersebut adalah 18.2 hingga 44.3 peratus.
“Peratusan tersebut berubah dari semasa ke semasa kerana ia bergantung kepada jumlah kes harian serta jumlah kes yang menggunakan aplikasi MySejahtera.
“Justeru, aplikasi ini banyak membantu Kementerian Kesihatan (KKM) dalam mengesan kes-kes positif Covid-19 melalui dua kaedah iaitu penilaian kesihatan kendiri oleh pengguna dan pengesanan kontak rapat melalui semakan data,” katanya dalam satu kenyataan di sini hari ini.
Beliau berkata, bagi kaedah penilaian kesihatan kendiri oleh pengguna, kes dikesan apabila seseorang itu menilai risiko terhadap Covid-19 mengikut kriteria dalam garis panduan KKM.
“Sehingga semalam, sebanyak 1,561 kes atau 3.1 hingga 6.5 peratus telah berjaya dikesan dan disahkan positif dengan menggunakan kaedah penilaian kesihatan kendiri,” katanya.

Bagi pengesanan kontak rapat melalui semakan data, Noor Hisham berkata, ia dilaksanakan oleh Pejabat Kesihatan Daerah (PKD) dengan pangkalan data MySejahtera iaitu pengguna berpotensi sebagai kontak rapat kepada kes positif akan dikesan melalui aplikasi ini.
“Sehingga semalam, sebanyak 7,606 kes Covid-19 atau 15.1 hingga 37.8 peratus telah dikesan positif melalui kaedah pengesanan kontak menggunakan MySejahtera,” katanya.
Mengulas lanjut, Noor Hisham berkata, untuk pengesanan kontak, data MySejahtera yang diperlukan akan disalurkan kepada PKD untuk membantu aktiviti lapangan dan dianalisis dengan penemuan siasatan lapangan seterusnya menyumbang kepada aktiviti pengesanan kontak.
“Data-data pengesanan kontak dikumpul melalui modul MySejahtera Check-In iaitu rekod kehadiran pengunjung disimpan melalui imbasan kod QR yang dipaparkan di semua premis.
“Sebagai contoh untuk Kluster Utama, seramai 17,260 pengguna dikenal pasti melalui aplikasi MySejahtera sebagai pengunjung ke pusat membeli-belah terlibat dalam suatu tempoh masa tertentu.
“Daripada jumlah itu, seramai 1,343 individu telah dikenal pasti untuk penilaian lanjut oleh PKD dengan 457 orang disahkan sebagai kontak rapat kepada kes positif Kluster Utama,” katanya.
Ujarnya, ujian persampelan seterusnya mengesahkan seramai 221 kes positif daripada 457 individu kontak rapat bagi kluster tersebut.
“Daripada 236 kes positif bagi Kluster Utama yang diumumkan pada hari sama, 221 kes atau 93 peratus berjaya dikesan menggunakan aplikasi MySejahtera,” ujarnya.
Sementara itu, beliau berkata, setakat ini MySejahtera telah merekodkan 1.7 bilion jumlah kumulatif daftar masuk ke premis berdaftar menggunakan imbasan kod QR dengan purata 15 juta daftar masuk sehari.
Katanya, ia juga telah membantu merungkai 523,000 persoalan pengguna malah, aplikasi ini berjaya mendapat penarafan 4.7 bintang di dalam aplikasi Apple Store dan Google Playstore.
“Aplikasi ini juga menerapkan ciri-ciri keselamatan yang mematuhi piawaian global untuk melindungi kerahsiaan dan keselamatan data.
“Data dikumpul melalui Mysejahtera bagi pengesanan kontak sahaja dengan punca kuasa di bawah Akta Pencegahan dan Pengawalan Penyakit Berjangkit 1988” dan “Akta Perubatan 1971”.
“Maklumat peribadi pengguna yang dikumpulkan juga dilindungi oleh “Akta Pelindungan Data Peribadi 2010” manakala, data Check-In yang dikumpulkan akan diarkibkan selepas 30 hari dan akan dihapuskan selepas 90 hari,” katanya.
Beliau menambah, aplikasi tersebut turut mendapat sambutan menggalakkan dan sehingga semalam, MySejahtera sudah mencapai 23,953,970 pengguna serta tanggungan yang berdaftar serta 1,058,853 premis perniagaan berdaftar. -K!ONLINE


15,653 pemeriksaan sepanjang perayaan Deepavali
Oleh NUR SHARIEZA ISMAIL

19 November 2020, 8:23 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) menjalankan 15,653 pemeriksaan ke atas premis-premis perniagaan di seluruh negara sepanjang pelaksanaan Skim Harga Maksimum Musim Perayaan (SHMMP) Deepavali 2020 dari 9 hingga 17 November lalu.
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, daripada jumlah pemeriksaan yang dilakukan Bahagian Penguat Kuasa itu, 651 pemeriksaan dilakukan ke atas pemborong manakala sebanyak 15,002 pemeriksaan ke atas peruncit.
Beliau berkata, sejumlah 57 tindakan undang-undang telah diambil terhadap peniaga atas pelbagai kesalahan.
“Menerusi pemeriksaan itu juga pihak berkuasa telah memperoleh jumlah sitaan bernilai RM3,697.96 dan juga kompaun sebanyak RM8,100,” katanya menerusi satu kenyataan akhbar di sini hari ini.
Sementara itu, katanya, tindakan undang-undang turut diambil ke atas kesalahan menjual melebihi harga maksimum yang melibatkan lima kes dan 52 kes atas kesalahan gagal meletakkan tanda harga.
” Selain itu, KPDNHEP telah menerima dan merekodkan sebanyak tiga aduan yang berkaitan semasa pelaksanaan Skim Harga Maksimum Musim Perayaan Deepavali 2020,” katanya.

Alexander berkata, berdasarkan pemantauan KPDNHEP dan maklum balas orang ramai, pelaksanaan Skim Harga Maksimum Musim Perayaan Deepavali 2020 berjalan dengan baik dan telah mencapai objektif seperti yang dirancang.-K! ONLINE


Farah Anne jadi Barbie
Oleh LUQMAN RIDHWAN MOHAMED NOR

19 November 2020, 7:53 pm
PETALING JAYA – Atlet gimnas negara, Farah Ann Abdul Hadi mengakui berasa teruja apabila Barbie menghasilkan anak patung wataknya sempena kempen mereka, Anda Boleh Jadi Apa Saja.
Katanya, dia berasa sangat terkejut apabila dihubungi Barbie dan dimaklumkan bahawa mereka mahu menghasilkan anak patung istimewa buatnya.
“Saya berasa terkejut, saya tidak pernah menyangka akan menerima anak patung Barbie istimewa. Ia menyerupai saya!
“Saya sangat gembira dan berasa bersyukur kerana dipilih. Ia merupakan satu penghormatan,” katanya di laman Instagram kelmarin.
Farah Ann berkata, dia sering bermain dengan anak patung Barbie, menjadikannya sebagai gimnas kecil dan membuatkannya beraksi di arena buatannya.
“Mempunyai satu anak patung yang menggambarkan impian anak kecil itu adalah menakjubkan,” katanya.

Menurutnya, dia mendukung dan mempercayai kempen Shero yang selari dengan kempen Anda Boleh Jadi Apa Saja Barbie, yang mana ia bermatlamat merangsang potensi setiap anak gadis.
“Setiap impian anak gadis perlu dipupuk dan mereka perlu diberikan peluang untuk mencapainya serta berusaha ke arah matlamat tersebut,” katanya. – K! ONLINE


Pencari pokok paku aji maut jatuh gunung
Oleh NORLIA RAMLI

19 November 2020, 7:50 pm
BALING – Seorang lelaki maut selepas terjatuh dari kawasan Gua Sireh di Gunung Dalam Wang di Kampung Padang Che Mas, Dalam Wang di sini hari ini.
Kejadian kira-kira pukul 11 pagi itu berlaku ketika mangsa, Amir Hakimi Md. Ali, 22, bersama sepupunya memanjat gunung tersebut untuk mencari pokok paku aji yang tumbuh di celahan batu gunung.
Mangsa dipercayai terjatuh pada ketinggian kira-kira 100 meter ketika mahu menuruni gunung berkenaan.
Ketua Polis Daerah Baling, Superintendan Syed Basri Syed Ali memberitahu, mangsa pergi ke kawasan gunung itu untuk mencari pokok tersebut kira-kira pukul 10 pagi tadi.
“Mangsa kemudian dipercayai terjatuh pada ketinggian 100 meter kira-kira sejam kemudian dan dia disahkan maut di lokasi kejadian oleh pegawai perubatan Hospital Baling,” katanya di sini hari ini.
Katanya, mayat mangsa dibawa ke Hospital Kulim untuk dibedah siasat dan kes diklasifikasikan sebagai mati mengejut.

Sementara itu, ibu saudara mangsa, Siti Bunga Ayob, 55, berkata, mangsa sering menaiki gunung tersebut untuk mendapatkan pokok paku aji yang cantik dan tinggi nilainya.
“Saya difahamkan mangsa terjatuh ketika dalam perjalanan menuruni gunung itu setelah berjaya mendapatkan sebatang pokok paku aji,” katanya.
Tambahnya, perubahan terakhir arwah apabila dia menyatakan tidak mahu lagi memanjat gunung itu dan semalam merupakan kali terakhir dia berbuat demikian.-K! ONLINE


ASN Imbang 3 Global buka peluang pelaburan luar negara
Oleh MUHAMMAD IKHWAN IDERIS

19 November 2020, 9:06 pm
KUALA LUMPUR – Pelancaran dana unit amanah ASN Imbang 3 Global oleh Amanah Saham Nasional Bhd. (ASNB) hari ini membuka peluang kepada rakyat Malaysia untuk melabur secara mudah di pasaran antarabangsa.
ASN Imbang 3 Global merupakan unit amanah pertama ASNB yang memiliki portfolio pelaburan di pasaran luar negara.
Ia merupakan unit amanah harga berubah dengan pelaburan permulaan minimum RM10.
Ketua Pegawai Eksekutif dan Pengarah Eksekutif ASNB, Mohammad Hussin berkata, dana berkenaan memberi peluang kepada pelabur tempatan untuk menerima pulangan daripada pelaburan di luar negara, tanpa mereka perlu melakukannya sendiri.
“Ini menjadikan kos pelaburan mereka lebih murah dengan potensi pulangan lebih besar daripada pasaran  antarabangsa,” katanya menerusi kenyataan yang dikeluarkan hari ini.
ASN Imbang 3 Global dilancarkan oleh Menteri Kewangan yang juga merupakan Timbalan Pengerusi Yayasan Pelaburan Bumiputra, Tengku Datuk Seri Zafrul Tengku Abdul Aziz sempena pelancaran Minggu Saham Digital hari ini.

Sejak ditawarkan dalam pasaran terhad bermula 16 September lalu, sebanyak RM290 juta dana berkenaan telah dilanggan melibatkan lebih 5,000 pelabur.
Menurut Mohammad, tabung ASN Imbang 3 Global yang berada dalam kategori Aset Campuran Imbang, akan melabur dalam portfolio pelbagai yang terdiri daripada sekuriti tersenarai dan tidak tersenarai, pendapatan tetap dan instrumen pasaran tunai.
“Kira-kira 65 peratus daripada Nilai Aset Bersih (NAB) tabung ini akan dilaburkan dalam pasaran ekuiti manakala selebihnya dalam sekuriti pendapatan tetap dan instrumen pasaran wang termasuk aset mudah cair,” katanya.
Penanda aras prestasi yang ditetapkan untuk ASN Imbang 3 Global ialah gabungan prestasi antara MSCI All Country World Index (ACWI) dan Deposit Tetap 12-bulan Maybank.


Treler bawa tepung tersangkut celah bangunan
Oleh DIYANATUL ATIQAH ZAKARYA

19 November 2020, 7:44 pm
MELAKA – Suasana di dalam pekan Jonker Walk bertukar kecoh selepas sebuah treler 23 tan yang membawa muatan tepung gandum tersangkut di celah bangunan sehingga menutup laluan di Jalan Tun Cheng Lock, Kota Laksamana di sini hari ini.
Difahamkan treler dipandu lelaki berusia 43 tahun itu dalam perjalanan menghantar bekalan tepung gandum dari Pulau Pinang ke Kota Laksamana dekat sini.
Dalam kejadian kira-kira pukul 2.50 petang itu, sepasukan bomba terpaksa dipanggil untuk membantu mengeluarkan treler yang tersangkut di bahagian besi penghadang jalan.
Menurut Komander Operasi dari Balai Bomba dan Penyelamat Melaka Tengah, Penguasa Bomba Kanan II, Khairudin Atan, panggilan kecemasan diterima daripada seorang anggota polis kira-kira pada pukul 3 petang.
“Setiba di tempat kejadian, kami dapati terdapat sebuah treler jenis Volvo telah tersangkut di bahagian besi penghadang jalan.
“Pasukan bomba mengambil masa hampir satu jam untuk membantu mengeluarkan treler tersebut daripada tersekat di celah bangunan,” katanya ketika dihubungi di sini hari.

Mengulas lanjut, beliau berkata, pemandu memaklumkan kejadian berlaku selepas dia menggunakan aplikasi pengesan lokasi kedudukan untuk ke Kota Laksamana yang membawanya masuk ke laluan sempit berkenaan.-K! ONLINE


Maut dalam perjalanan ke tempat kerja
Oleh NIK NUR IZZATUL HAZWANI NIK ADNAN

19 November 2020, 8:07 pm
DUNGUN – Seorang pembantu kedai makan maut selepas motosikal Yamaha Ego ditungganginya dirempuh sebuah kereta Proton Iriz di Jalan Balai Besar – Alor Tempoyak di sini hari ini.
Dalam kejadian pada pukul 11.55 pagi, Muhammad Hazrin Mohd. Jamil, 21, meninggal dunia di lokasi kejadian akibat kecederaan parah di kepala dan badan.
Ketua Polis Daerah Dungun, Superintendan Baharuddin Abdullah berkata, sewaktu kejadian, Muhammad Hazrin dalam perjalanan ke tempat kerjanya di pusat bandar Dungun dari rumahnya di Kuarters Jabatan Pengairan dan Saliran, Kampung Balai Besar di sini.
“Motosikal yang ditunggangi mangsa dirempuh sebuah kereta Proton Iriz sewaktu keluar dari persimpangan Jalan Balai Besar – Alor Tempoyak.
“Impak daripada rempuhan itu menyebabkan mangsa tercampak sejauh beberapa meter ke atas jalan raya,” katanya kepada Kosmo! di sini hari ini.
Baharuddin berkata, pemandu kereta Proton Iriz yang merupakan seorang peneroka dari Felda Kerteh 3 berusia 54 tahun terselamat tanpa sebarang kecederaan.

Menurut beliau, mayat Muhammad Hazrin telah dihantar ke Unit Forensik Hospital Dungun di sini untuk dibedah siasat.
“Kes masih disiasat mengikut Seksyen 41 (1) Akta Pengangkutan Jalan 1987,” katanya.- K! ONLINE


Lelaki gersang intai jiran mandi diburu
Oleh KHAIRUL MOHD. ALI

19 November 2020, 8:03 pm
JOHOR BAHRU – Seorang lelaki berusia 24 tahun diburu polis selepas disyaki mengintai jiran perempuannya ketika sedang mandi di sebuah kawasan perumahan di Taman Setia Indah, di sini hari ini.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, pihaknya menerima laporan daripada mangsa yang berusia 23 tahun, dua hari lalu.
Katanya, itu merupakan kejadian kali kedua dialami pengadu yang telah menyewa kediaman berkenaan sejak dua bulan lalu.
“Pengadu membuat laporan dia diintai ketika sedang mandi di tandas rumah sewanya kira-kira pada pukul 7.15 pagi.
“Dia menyedari perkara berkenaan selepas mendapati terdapat pergerakan orang di luar tandas melalui tingkap tandas yang sedikit terbuka ketika itu,” katanya dalam satu kenyataan, di sini hari ini.
Tambah Mohd. Padzli, mangsa mengesyaki jirannya yang melakukan perbuatan itu kerana hanya suspek yang sudah bangun pagi ketika kejadian berlaku.

“Mangsa turut membuat rakaman video pergerakan suspek menggunakan telefon bimbit namun gambarnya tidak jelas,” ujarnya.
Kes berkenaan akan disiasat mengikut Seksyen 509 Kanun Keseksaan.-K! ONLINE


1,290 kes baharu, empat kematian direkod
Oleh SITI A'ISYAH SUKAIMI

19 November 2020, 6:42 pm
PUTRAJAYA – Kes baharu kembali kepada empat digit dengan 1,290 kes dilaporkan menjadikan jumlah kes positif Covid-19 sebanyak 51,680 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes hari ini, lima kes adalah kes import yang mendapat jangkitan dari luar negara.
“Terdapat empat kes kematian dilaporkan di Johor, Sabah dan Perak melibatkan tiga wanita dan seorang lelaki menjadikan sebanyak 326 kes kematian Covid-19 dilaporkan sehingga kini.
“Kesemuanya berusia antara 29 hingga 62 tahun dilaporkan meninggal dunia di Hospital Enche’ Besar Hajjah Khalsom, Kluang; Hospital Duchess of Kent; Hospital Lahad Datu dan Hospital Raja Permaisuri Bainun,” katanya dalam satu kenyataan akhbar di sini hari ini.
Beliau menambah, selain itu, sebanyak 878 kes sembuh dilaporkan hari ini menjadikan jumlah kes pulih Covid-19 di seluruh negara sebanyak 38,132 kes.
Ujarnya, terdapat 110 kes positif sedang dirawat di Unit Rawatan Rapi dengan 37 kes memerlukan bantuan pernafasan. -K!ONLINE


Kampung Kempas Baru dilanda banjir kilat
Oleh KHAIRUL MOHD. ALI

19 November 2020, 7:36 pm
JOHOR BAHRU –  Seramai 13 mangsa termasuk 11 kanak-kanak diselamatkan anggota bomba apabila kediaman mereka di Jalan Permatang Utama, Kampung Kempas Baru di sini dinaiki air akibat hujan lebat.
Komander Operasi, Pegawai Bomba Kanan II, Kamaruzzaman Yusof berkata, pihaknya menerima laporan kejadian pada pukul 4.16 petang.
Menurut beliau, lima anggota beserta sebuah jentera dikejarkan ke lokasi kejadian bagi membantu mangsa terjejas.
“Ketika di lokasi, didapati beberapa rumah di kawasan berkenaan telah dinaiki air pada paras kedalaman tiga kaki setelah hujan selama kira-kira satu jam bermula pukul 2.30 petang.
“Sehubungan itu, anggota bertindak menyelamatkan 13 mangsa, terdiri daripada lima kanak-kanak lelaki, enam kanak-kanak perempuan dan dua wanita dewasa,” katanya dalam satu kenyataan, di sini hari ini.
Tambah beliau, pihaknya turut mendapat bantuan daripada Angkatan Pertahanan Awam Malaysia (APM) polis serta penduduk kampung dalam operasi berkenaan.

“Mangsa yang diselamatkan ditempatkan sementara di Balai Raya Jalan Permatang sebelum dibenarkan pulang ke kediaman masing-masing pada pukul 5.30 petang setelah air banjir surut.-K! ONLINE


Ganti Siti, Shiha takut bercampur teruja
Oleh MOHAMMAD SHAHEMY AZMI

19 November 2020, 6:39 pm
PETALING JAYA – Penyanyi Shiha Zikir meluahkan rasa syukur dan gembira apabila diberi kepercayaan untuk menyanyikan lagu penyanyi nombor satu negara, Datuk Seri Siti Nurhaliza berjudul 7 Nasihat pada Separuh Akhir Muzik-Muzik, Sabtu ini.
Menurut penyanyi berusia 33 tahun itu, selepas dimaklumkan untuk menggantikan Siti menyanyikan lagu tersebut, perasaannya bercampur-baur dan juga terharu.
“Semua perasaan bercampur-baur sekarang. Terharu, gembira, takut semua ada.
“Terima kasih atas kepercayaan yang diberikan, Kak Iti (panggilan Siti Nurhaliza) sayang,” kata Shiha menerusi akaun Instagramnya.
Menurut Shiha, dia dimaklumkan perkara tersebut selepas beberapa hari lagu 7 Nasihat diumumkan layak masuk ke SAMM35 dan telah mendapat persetujuan daripada komposer, syarikat rakaman Universal Music Malaysia dan pihak Siti sendiri.
Pada masa sama, penyanyi itu turut melahirkan rasa terima kasih kepada semua pihak yang terlibat kerana memberi kepercayaan kepadanya untuk menyanyikan lagu 7 Nasihat yang dianggap sebagai lagu sempurna.

SHIHA semasa sesi latihan menjelang Separuh Akhir Muzik-Muzik ke-35 yang akan berlangsung pada Sabtu ini.
“Ini merupakan salah satu pengalaman yang sangat berharga buat Shiha. Doakan semoa semuanya dipermudahkan,” ujarnya.
Terdahulu, Shiha pernah merakamkan merakamkan video nyanyian semula lagu 7 Nasihat dan pernah dijemput untuk menyanyi bersama Siti ketika penyanyi tersohor itu membuat sesi nyanyian secara langsung dalam Instagramnya.
Pada Separuh Akhir Muzik-Muzik nanti, Shiha akan menyampaikan lagu tersebut bersama pemuzik dan penyanyi rap Luca Sickta serta Kmy Kmo.
Ini bukan kali pertama, lagu dendangan Siti Nurhaliza dinyanyikan penyanyi lain.  Pada tahun lalu, penyanyi Bob Yusof telah menggantikan Siti untuk menyampaikan lagu Anta Permana pada Separuh Akhir Muzik-Muzik ke-34. Kemuncaknya, lagu ciptaan Hael Husaini dan Ezra Kong tersebut berjaya mendapat tempat ketiga pada Anugerah Juara Lagu ke-34 (AJL34). -K! ONLINE


Berdepan saman, Hans Isaac akui silap petik nama Eizlan Yusof
19 November 2020, 6:59 pm
PETALING JAYA – Pelakon Datuk Hans Isaac mengakui tersilap memetik nama pelakon Datuk Seri Eizlan Yusof berhubung penyalahgunaan kuasa sebagai Ahli Lembaga Pengarah Perbadanan Kemajuan Filem Nasional berhubung penerimaan geran Dana Kandungan Digital (DKD) kepada syarikat produksi Excellent Pictures Sdn Bhd.
Hans yang juga bekas Pengerusi Finas dalam satu kenyataan memaklumkan, dia dengan rendah hati memohon maaf atas kekhilafan yang dilakukan apabila mengaitkan nama Eizlan dengan syarikat produksi Excellent Pictures yang bukan miliknya.
Bagaimanapun semalam, Hans sebenarnya telah bersiap sedia untuk merakamkan pembetulan beserta permohonan maaf kepada Eizlan sebaik tersedar kesilapan yang dilakukannya.
“Belum sempat saya berbuat demikian, saya dimaklumkan bahawa beliau telah menghantar surat peguam kepada saya.
“Saya telah menghubungi Eizlan melalui peguamcara untuk mengeluarkan kenyataan pembetulan berhubungan kesilapan ini.
“Saya sekali lagi ingin memohon maaf secara terbuka atas kesilapan yang tidak disengajakan. Saya amat berharap kami dapat buang yang keruh dan ambil yang jernih. Semoga kita dapat memajukan industri perfileman negara bersama,” tulisnya.

Hans yang juga pelakon Lemak Kampung Pisang itu menjelaskan, pada 16 November lalu, dia ada menghantar mesej dalam grup WhatsApp Persatuan Penerbit Filem Malaysia (PFM) untuk mengucapkan tahniah kepada tiga buah syarikat yang terpilih menerima Dana Kandungan Digital 2020 daripada Finas. Dalam mesej sama, dia telah tersalah mengaitkan nama Eizlan dengan syarikat Excellent Pictures.
Semalam, Eizlan mendedahkan akan mengambil tindakan undang-undang terhadap Hans selepas membabitkan namanya dalam penyalahgunaan kuasa sebagai ALP Finas dalam ketelusan pengurusan Dana  Kandungan Digital 2020 kepada syarikat-syarikat produksi tanah air.
Eizlan berkata, susulan tindakan Hans telah mencalarkan nama baik dan reputasinya, selain mengganggu fokus dan menerima tekanan daripada pelbagai pihak.
Pelakon berusia 49 tahun itu telah melantik peguamcara menerusi Tetuan Shaharudinali Azfarazmi & Co bagi menguruskan kes berkenaan.


Gerik wajar dipertimbang darurat sama seperti Batu Sapi
Oleh MUHAMAD TARMIZE MOHD NOR

19 November 2020, 7:40 pm
IPOH – Pengisytiharan darurat di Batu Sapi, Sabah semalam bagi membolehkan pilihan raya kecil (PRK) kawasan itu ditangguhkan juga sewajarnya dipertimbangkan bagi PRK Parlimen Gerik.
Timbalan Presiden Parti Pribumi Bersatu Malaysia (Bersatu), Datuk Seri Ahmad Faizal Azumu berkata,  perkara sama juga boleh dilaksanakan bagi PRK Dewan Undangan Negeri Bugaya di Sabah berikutan kematian Ahli Dewan Undangan Negeri (ADUN) kawasan itu, Manis Muka Mohd. Darah pada 17 November lalu.
Menurutnya, pengisytihatan darurat di kawasan yang sepatutnya diadakan PRK merupakan langkah terbaik bagi membendung wabak Covid-19.
“Saya percaya Speaker Dewan Rakyat akan memaklumkan kepada SPR mengenai kekosongan kerusi Parlimen Gerik dan kalau ikut peraturan, perlu diadakan PRK dalam tempoh 60 hari daripada notis kekosongan diterima.
“Bagaimanapun, mengambil pengajaran selepas Yang di-Pertuan Agong mengisytiharkan darurat di Batu Sapi, saya fikir mungkin perkara yang sama boleh diadakan di Gerik, malahan juga di DUN Bugaya di Sabah,” katanya.
Beliau berkata demikian dalam sidang akhbar selepas Pelancaran Program Projek Khas Tani Covid-19 di sini hari ini.

Kosmo! hari ini melaporkan, Yang di-Pertuan Agong, Sultan Abdullah Sultan Ahmad Shah, bersetuju mengisytiharkan darurat di Batu Sapi, Sabah bagi menangguhkan PRK yang sepatutnya diadakan pada 5 Disember ini.
Keputusan dibuat bagi mengekang dan menghalang berlakunya gelombang keempat wabak Covid-19, selepas mendengar taklimat Perdana Menteri, Tan Sri Muhyiddin Yassin.
Sementara itu, ditanya sama ada Bersatu berminat untuk meletakkan calonnya di kerusi Parlimen Gerik, Ahmad Faizal yang juga Menteri Besar Perak berkata, parti itu akan bekerjasama dengan UMNO dan Pas.
“Mereka telah jadi rakan kami dalam PN (Perikatan Nasional) dan kami akan sepakat untuk letakkan seorang calon tanpa perlu berlawan sesama sendiri,” katanya.
Ahli Parlimen Gerik dari Barisan Nasional (BN), Datuk Hasbullah Osman, 63, meninggal dunia di Raub akibat serangan jantung pada Isnin lalu. -K! ONLINE


Remaja lemas dihanyut arus deras
Oleh MOHAMAD FAIZAL HASHIM

19 November 2020, 7:32 pm
KULAI – Kegembiraan enam remaja memancing di Sungai Skudai berhampiran Jalan Berkat, Kampung Jaya Sepakat, Senai, dekat sini hari ini berakhir dengan tragedi apabila salah seorang daripada mereka mati lemas dihanyutkan arus deras.
Mayat mangsa, Abdul Rashid Abdul Rahim, 18, ditemui pada jarak kira-kira 30 meter dari lokasi hanyut pada pukul 6.25 petang tadi.
Terdahulu, dalam kejadian 2.38 petang itu, mangsa, Abdul Rashid difahamkan bersama seorang lagi rakannya sedang mandi di sungai tersebut setelah selesai memancing.
Ketua Balai Bomba dan Penyelamat (BBP) Bandar Baru Kulai, Penolong Penguasa Bomba Mohd. Fauzi Awang berkata, mangsa difahamkan ke kawasan itu untuk memancing bersama lima lagi rakan yang berusia belasan tahun.
Katanya, ketika kejadian, empat rakan mangsa masih lagi leka memancing manakala mangsa dan seorang rakan turun untuk mandi selepas selesai memancing.
“Menurut saksi di lokasi, rakan mangsa hanya mandi di tebing sungai sahaja manakala mangsa pergi ke tengah sungai seakan mahu menyeberang.

“Namun apabila mangsa sampai di tengah sungai di bahagian yang dalam, mangsa terkapai-kapai dan terus tenggelam. Melihat kejadian tersebut, rakan mangsa menghubungi pihak bomba untuk mendapatkan bantuan,” katanya ketika dihubungi di sini hari ini.
Mohd. Fauzi berkata, seramai 10 anggota bomba digerakkan ke lokasi kejadian bagi menjalankan operasi mencari dan menyelamat (SAR) bagi mengesan mayat mangsa.
Katanya, operasi itu mengalami kesukaran disebabkan arus sungai tersebut yang sangat deras.
“Pasukan Keluaran Operasi (PKO) bertindak membuat pencarian di sekitar kawasan yang dilaporkan hingga menyusuri tebing sungai.
“Mangsa lemas telah ditemui pada jarak 30 meter dari lokasi hanyut pada pukul 6.25 petang,” katanya.-K! ONLINE


Seorang lagi anak Bobby Brown ditemui mati
Oleh KOSMO!

19 November 2020, 7:22 pm
LOS ANGELES – Anak penyanyi R&B popular Bobby Brown, Bobby Brown Jr, ditemui mati di kediamannya di Los Angeles, petang semalam.
Bobby Brown Jr., 28, ialah anak bekas suami Whitney Houston itu bersama Kim Ward.
Polis dikejarkan ke rumah mangsa selepas menerima panggilan kecemasan sekitar pukul 1.50 petang (waktu tempatan) semalam.
Sumber memberitahu portal TMZ bahawa pihak berkuasa tidak melihat kejadian itu berkaitan dengan campur tangan pihak luar namun masih menyiasat lokasi kejadian dengan teliti.
Ini merupakan kali kedua Brown berdepan dengan kematian anak selepas cahaya mata tunggal hasil perkahwinan dengan Houston, Bobbi Kristina ditemui tidak bernyawa dalam tab mandi pada 2015.
Tiga tahun sebelum itu, Houston juga ditemui meninggal dunia dalam keadaan serupa dengan anak perempuannya.

Jurucakap polis Los Angeles memberitahu ketika pihaknya tiba di tempat kejadian, terdapat seorang individu berada di situ.
Setakat ini, punca kematian Bobby Jr. masih belum dapat disahkan.
Menerusi laporan agensi berita CNN, wakil pengurusan Brown memaklumkan penyanyi itu menolak untuk memberi sebarang komen tentang kematian anaknya.
Brown mempunyai tujuh orang anak iaitu Landon, 34, LaPrincia, 30, Cassius, 11, Bodhi, 5, dan Hendrix, 4 termasuk Bobby Jr. dan Bobbi Kristina. – Agensi


SIRIM kongsi kepakaran pengeluaran Biogas asli
Oleh ABDUL RAZAK IDRIS

19 November 2020, 6:53 pm
SHAH ALAM – SIRIM Tech Venture Sdn. Bhd. (STV), anak syarikat SIRIM Berhad memeterai Memorandum Persefahaman (MoU) bersama Bion Sdn.Bhd. (BiON) hari ini dalam memperluaskan pengkongsian kepakaran bidang pengeluaran biogas asli.
Presiden SIRIM Berhad, Datuk Ir. Dr. Ahmad Fadzil Mohamad Hani berkata, SIRIM membangunkan penyelesaian inovatif bagi pengeluaran biogas selain menaiktaraf kualiti seperti gas asli atau biogas asli.
“SIRIM mempunyai kepakaran merentasi keseluruhan rantaian nilai daripada penulenan dan pengeluaran, pengedaran melalui Sistem Perpaipan Virtual (VPS), penggunaan dan pembangunan standard serta pengujian dan penentusahan.
“SIRIM juga telah berjaya membangunkan dan membuat demonstrasi kesesuaian teknikal dan ekonomikal biogas asli (BioNG) untuk akses pasaran melalui sebuah loji demonstrasi,” katanya dalam kenyataan di sini hari ini.
Terdahulu, beliau mewakili STV dan BiON pula diwakili Ketua Pegawai Eksekutifnya, Datuk Syed Nazim Syed Faisal menandatangani MoU tersebut secara dalam talian.
Ahmad Fadzil yang juga merupakan Ketua Eksekutif Kumpulan SIRIM berkata, MoU tersebut diusahakan oleh Lembaga Pembangunan Pelaburan Malaysia (MIDA) melalui Platform Koordinasi Pelaburan Domestik yang memadan dan memudahkan penyedia teknologi dengan rakan industri dalam rantaian nilai biotenaga bagi meneroka peluang dan masa depan industri berkenaan.

“SIRIM telah berjaya membangunkan dan membuat demonstrasi kesesuaian BioNG untuk akses pasaran melalui sebuah loji demonstrasi.
“Loji demonstrasi BioNG dibangunkan pada 2016 di Merotai, Tawau dan loji tersebut mampu menghasilkan 6,000m padu biogas asli atau bersamaan dengan 6,000 liter diesel sehari,”katanya.
Mengulas lanjut, Ahmad Fadzil menegaskan STV dan BiON juga akan mewujudkan kerjasama teknikal dalam pengeluaran biogas termampat dan sistem yang berkaitan serta kerjasama projek berpotensi lain yang berkaitan dengan sisa buangan kepada tenaga. -K! ONLINE


Machang catat 11 kes Covid-19
Oleh MUHAMMAD AYMAN GHAFFA

19 November 2020, 7:08 pm
KOTA BHARU – Sebanyak 17 kes baharu jangkitan Covid-19 dilaporkan di Kelantan hari ini dengan Machang mencatatkan sebagai daerah tertinggi iaitu 11 kes.
Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin berkata, daripada semua kes di daerah itu , sembilan kes di laporkan di Mukim Pangkal Meleret.
Katanya, sembilan kes itu merupakan kontak rapat Kluster Mengketil.
“Dua lagi kes di daerah itu dilaporkan di Mukim Ulu Sat dan mereka juga merupakan kontak rapat Kluster Mengketil.
“Selain itu, enam lagi kes baharu dilaporkan iaitu masing-masing satu kes di Pasir Mas, Tanah Merah, Kota Bharu, Kuala Krai dan dua kes di Tumpat,” katanya dalam satu kenyataan di sini hari ini.
Menurut Izani, selain itu, sembilan kes sembuh dan discaj dari hospital dilaporkan hari ini dengan jumlah kes dalam rawatan seramai 60 orang.-K! ONLINE


Suspek kes pecah rumah ditahan bersembunyi dalam semak
Oleh OTHMAN YAHAYA

19 November 2020, 6:49 pm
YAN – Tindakan seorang lelaki disyaki suspek kes pecah rumah bersembunyi di kawasan semak selepas dikejar penduduk kampung hanya sia-sia apabila dia akhirnya berjaya ditahan polis dalam kejadian di Kampung Pasir di Guar Chempedak, Yan dekat sini awal pagi ini.
Suspek berusia 22 tahun itu ditahan bersama sebuah beg silang mengandungi beberapa barangan termasuk wang tunai sebanyak RM100 dipercayai hasil pecah rumah selain sebilah pisau kira-kira pukul 1.15 pagi.
Ketua Polis Daerah Yan, Deputi Superintendan Shahnaz Akhtar Haji berkata, suspek dipercayai memecah masuk sebuah rumah di kampung tersebut dengan mengumpil tingkap di ruang dapur.
Katanya, kegiatan jahat suspek bagaimanapun disedari anak pemilik rumah, seorang remaja perempuan berusia 18 tahun yang ketika kejadian sedang menonton televisyen di ruang tamu.
“Dia kemudian menjerit dan memaklumkan kejadian kepada abangnya yang tidur di sebuah bilik.
“Suspek terus melarikan diri dan dia kemudian dikejar abang kepada remaja perempuan itu, disusuli penduduk kampung yang menyedari kejadian,” katanya di sini hari ini.

Menurut Shahnaz, suspek cuba bersembunyi di dalam semak, namun dia berjaya dikesan penduduk kampung sebelum ditahan polis.
Tambahnya, suspek yang berasal dari Bukit Mertajam, Pulau Pinang merupakan orang yang masih di bawah pengawasan dan sekatan untuk tempoh dua tahun mengikut Seksyen 15(a) Akta Pencegahan Jenayah 1959.
“Suspek direman selama empat hari bermula hari ini dan kes disiasat mengikut Seksyen 457 Kanun Keseksaan,” katanya. – K! ONLINE


Rezeki pembuat bot ketika musim tengkujuh
Oleh AIMUNI TUAN LAH

19 November 2020, 6:20 pm
GUA MUSANG – Musim tengkujuh memberi sumber rezeki kepada satu-satunya pembuat bot gentian di daerah ini.
Meskipun memulakan usaha membuat bot gentian sejak lima bulan lalu, Ab. Malik Seman, 47, yang tinggal di Kampung Pasir Tumbuh di sini tidak menang tangan menyiapkan tempahan bot terutama daripada penduduk yang tinggal di kawasan pinggir sungai.
Ab. Malik berkata, dengan bantuan Jabatan Perikanan di bawah program My Komuniti Perikanan (MyKP) dia berjaya membina bengkel bot selepas mengikuti kursus.
Katanya, selepas mendapat kemahiran dalam bidang itu, dia bukan sahaja menerima tempahan tetapi juga melatih belia tempatan.
“Proses pembuatan bot fiber ini tidak rumit seperti bot kayu, malah ia lebih tahan lama serta mudah diselenggara apabila mengalami kebocoran.
“Setakat ini, kami berjaya menyiapkan sebuah bot dalam masa satu minggu dan masih banyak lagi yang ditempah dalam pembinaan,” katanya ketika ditemui di bengkelnya di Kampung Pasir Tumbuh di sini hari ini.

Menurut Ab Malik, ukuran bot yang paling banyak menerima tempahan ialah panjang tujuh meter yang dijual pada RM2,350.
Katanya, tempahan bot gentian sentiasa dibuka dengan mengekalkan harga berpatutan serta mementingkan kualiti untuk jangka masa panjang.
“Bot itu digunakan penduduk untuk perpindahan mereka ketika menghadapi musim tengkujuh.
“Selepas tamat musim tengkujuh ini, penduduk yang bekerja sebagai nelayan sungai akan gunakan bot berkenaan untuk menangkap ikan,” katanya.
Seorang belia kampung, Mohd. Ismail Razali, 35, berkata, dia kagum dengan semangat Ab. Malik yang berani memulakan perniagaan membuat bot gentian di kampung itu.
Katanya, selain daripada boleh belajar kemahiran membuat bot, mereka juga dapat menjana pendapatan untuk keluarga.
“Kebiasaannya sekiranya bot bocor, penduduk terpaksa ke bengkel bot di kawasan Dabong Kuala Krai untuk menyelenggara bot.
“Kini tidak perlu lagi apabila sudah ada bengkel bot di Gua Musang dan sebarang tempahan boleh dibuat melalui laman sosial Facebook, MyKP Pasir Tumbuh,” katanya.-K! ONLINE


Prestasi pasaran buruh meningkat bagi suku ketiga 2020 – Mohd. Uzir
Oleh MOHD. HUSNI MOHD. NOOR

19 November 2020, 6:08 pm
PUTRAJAYA – Prestasi pasaran buruh bagi suku ketiga tahun ini meningkat sedikit berbanding suku kedua susulan kebanyakan sektor ekonomi mula beroperasi semula secara beransur-ansur mulai 10 Jun lalu.
Ketua Perangkawan Malaysia, Datuk Seri Dr. Mohd. Uzir Mahidin berkata, setelah Malaysia memasuki fasa Perintah Kawalan Pergerakan Pemulihan (PKPP), sektor pendidikan dan industri mula dibuka dan ia menyumbang kepada perkembangan positif pada suku tahun ketiga.
Beliau berkata, ia turut dibantu peningkatan aktiviti pelancongan selaras kebenaran perjalanan merentas negeri.
“Perkara itu menyumbang kepada kedudukan pasaran yang lebih baik bagi suku tersebut berbanding suku kedua 2020.
“Selain itu, kadar penggangguran turun kepada 4.7 peratus pada suku ketiga selepas mencatatkan kadar tertinggi iaitu 5.1 peratus pada suku kedua,” katanya dalam kenyataan akhbar bagi mengumumkan Sorotan Pasaran Buruh, Suku Ketiga 2020, hari ini.
Katanya, jumlah penduduk bekerja bagi tempoh suku ketiga juga meningkat 1.4 peratus kepada 15.1 juta dengan sebahagian besarnya dalam sektor perkhidmatan, pembuatan dan pembinaan.

Mengulas kedudukan pasaran buruh bagi bulan berikutnya, Mohd Uzir berkata, pasaran buruh dijangka berdepan cabaran susulan gelombang ketiga Covid-19 melanda negara bermula akhir September lalu.
“Dalam hal ini, pasaran buruh dijangka akan menghadapi cabaran bagi memperoleh kembali momentumnya.
“Bagaimanapun, kerajaan menerusi tindakan proaktif telah memperkenalkan pakej rangsangan komprehensif dalam melindungi kumpulan yang terjejas, mengekal dan mewujudkan pekerjaan baharu,” katanya.
Katanya, pelanjutan Program Subsidi Upah sehingga Disember 2020 dijangka akan beransur-ansur dapat membantu pengoperasian semula firma dan pada masa sama, melindungi pekerja daripada kehilangan pekerjaan.


Pencegahan efektif tangani rasuah pasca pemulihan Covid-19
Oleh NOR IDAYU BOSRO

19 November 2020, 5:14 pm
PUTRAJAYA – Aktiviti seperti penyeludupan, pemerdagangan serta kemasukan secara haram boleh berlaku setelah pembukaan semula pintu sempadan pasca pemulihan Covid-19.
Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki berkata, penguatkuasaan serta aspek pencegahan efektif perlu dilaksanakan bagi menangani trend perlakuan rasuah dalam tempoh peralihan semasa dan pasca pemulihan Covid-19.
Menurutnya, bentuk penguatkuasaan itu telah dicadangkan dalam Mesyuarat Anti-Corruption and Transparency Experts Working Group (ACTWG) Friends of The Chair (FoTC) yang diadakan Selasa lalu.
“Fasa pemulihan krisis Covid-19 akan membolehkan aktiviti perniagaan mula berkembang dan situasi ini bakal membuka ruang untuk berlakunya kegiatan rasuah.
“Sehubungan dengan itu, ACTWG harus memastikan penguatkuasaan dan aspek pencegahan yang efektif dilaksanakan bagi menangani trend perlakuan rasuah sedemikian,” katanya.
Beliau berkata demikian semasa mempengerusikan mesyuarat ACTWG FoTC mewakili Malaysia bersama wakil-wakil daripada sembilan ahli ekonomi Kerjasama Ekonomi Asia Pasifik (APEC) yang diadakan secara maya di Ibu Pejabat SPRM di sini Selasa lalu.

Sembilan ahli ekonomi APEC yang menyertai mesyuarat itu ialah Malaysia, Chile, China, Thailand, Canada, Amerika Syarikat, New Zealand, Vietnam dan Australia, serta Sekretariat APEC yang berpangkalan di Singapura yang diwakili oleh Denisse Hurtado.
Hadir bersama Pengarah Bahagian Dasar, Perancangan dan Penyelidikan selaku Ketua Delegasi Malaysia, Mohd. Hafaz Nazar.
Antara agenda utama yang dibincangkan termasuk pelaksanaan Pelan Strategik ACTWG 2019-2022 serta program kerja dan inisiatif New Zealand yang bakal menjadi tuan rumah APEC pada tahun 2021.
Sementara itu, Azam menzahirkan keyakinan bahawa New Zealand dapat menganjurkan APEC ACTWG dan Anti-Corruption Authorities and Law Enforcement Agencies (ACT-NET) pada tahun 2021 dengan jaya atas sokongan yang diberikan oleh ahli-ahli.
“Pertemuan ini juga merupakan permulaan yang baik untuk wakil sembilan ahli ekonomi APEC berkumpul dan membincangkan pelbagai inisiatif jangka panjang untuk ACTWG dan ACT-NET dalam perkongsian untuk membanteras rasuah dengan lebih berkesan,” katanya.
Pada masa sama, Azam juga berharap New Zealand mendapat manfaat daripada penganjuran ACTWG dan ACT-NET oleh Malaysia pada tahun ini sebagai penanda aras dan rujukan penting untuk penganjuran pada tahun hadapan.
Tambah beliau, perbincangan kali ini juga merupakan penghargaan kepada Malaysia sebagai tuan rumah APEC tahun ini yang mana SPRM sebagai peneraju mesyuarat ACTWG sejak siri pertama diadakan pada Februari lalu.-K! ONLINE


Tegur bunyi radio, lelaki cedera ditikam
Oleh IVAN AMIRUL

19 November 2020, 5:00 pm
KOTA KINABALU – Seorang lelaki berusia 27 tahun cedera ditikam hanya disebabkan menegur seorang lelaki memasang radio pada awal pagi dalam kejadian di kawasan Pelabuhan Sepanggar semalam.
Dalam kejadian kira-kira pukul 2 pagi itu, mangsa yang juga bekerja sebagai pembantu perkapalan cedera ditikam menggunakan pisau di bahagian belakang bahu kiri.
Ketua Polis Daerah Kota Kinabalu, Asisten Komisioner Habibi Majinji berkata, suspek berkenan adalah seorang lelaki berusia 20-an.
“Siasatan mendapati ketika kejadian mangsa sedang melepak bersama lima rakan lain di kawasan terbabit sebelum seorang rakan mangsa mempelawa suspek yang ketika itu sedang berada di atas sebuah kapal untuk lepak bersama.
“Suspek kemudian datang bersama membawa radio yang sedang memainkan lagu tetapi ditegur oleh mangsa supaya tidak memainkan radio terbabit disebabkan menghasilkan bunyi bising,” katanya ketika dihubungi hari ini.
Katanya, suspek selepas itu naik semula ke atas kapal sebelum datang semula dan terus menikam mangsa menggunakan pisau di bahagian belakang bahu sebelah kiri

Menurut Habibi, sejurus kejadian itu, rakan mangsa terus membawa mangsa yang cedera ke Hospital Wanita dan Kanak-Kanak (HWKKS) Sabah di Likas manakala suspek telah melarikan diri.
“Mangsa cedera menerima enam jahitan dan usaha mengesan suspek sedang dijalankan,” katanya.
Kes disiasat mengikut Seksyen 324 Kanun Keseksaan kerana sengaja menyebabkan kecederaan dengan menggunakan senjata atau lain-lain benda yang berbahaya. – K! ONLINE


Jadi ‘Tarzan’ panjat pokok untuk kelas online
Oleh KOSMO!

19 November 2020, 5:18 pm
MOSCOW – Seorang pelajar universiti Rusia sebuah perkampungan di wilayah pedalaman Siberia terpaksa memanjat pokok untuk mendapatkan akses internet bagi sesi pembelajaran online.
Alexie Dudoladov, 21, yang menuntut di Institut Pengangkutan Air Omsk, telah mendokumentasikan kesukaran yang dihadapinya itu di media sosial.
Status itu tidak menunggu lama untuk ditularkan sekaligus memaksa pihak berkuasa mengambil tindakan sewajarnya bagi menyediakan perkhidmatan internet lebih baik di kawasan pedalaman.
“Saya perlu berjalan hampir 300 meter ke dalam hutan dari kampung dan memanjat dahan pokok setinggi 7.9 meter untuk berkomunikasi dengan profesor di kelas menerusi aplikasi langsung Zoom.
“Itu bagi membuktikan kepada pihak universiti bahawa kegagalan saya hadir ke kelas bukan disengajakan,” katanya dalam status TikTok dan Instagram.
Pokok yang dipanjat pelajar sebuah universiti di Rusia untuk mendapatkan akses internet. – Twitter/ Sergei Pushkarev
Universiti Dodoladov terletak 2,092 kilometer (km) di luar bandar Moscow. Seperti kebanyakan sekolah di Rusia, semua sistem pembelajaran dilakukan secara online akibat penularan wabak koronavirus.

Status Dudoladov itu telah mendapat perhatian jabatan pendidikan daerah Omsk.
Pihak tersebut sedang merancang meletakkan remaja itu di kawasan lebih dekat sekitar 273 km dari ibu kota, lapor akhbar tempatan RBK Daily.
Alexei Dudoladov dari sebuah perkampungan di wilayah pedalaman Siberia mengalami kesukaran belajar secara online akibat akses internet terhad. – Twitter/Sergei Pushkarev
“Saya akan diletakkan dalam pelan belajar individu tetapi mereka (pihak berkuasa) tidak mempedulikan nasib pelajar lain yang sama dengan saya,” kata Dudoladov dalam status Instagram pada Isnin lalu.
Dudaladov turut tidak berpuas hati dengan kemudahan internet yang boleh diakses penduduk bandar dari dalam rumah mereka berbanding penduduk kampung yang perlu memanjat pokok bagi melakukan perkara serupa. – Agensi


Ramai pihak tampil bantu keluarga Abdul Wahid
Oleh MASTURAH SURADI

19 November 2020, 6:01 pm
KOTA TINGGI – Kehidupan sebuah keluarga 11 beranak yang hidup serba kekurangan sehingga menyebabkan enam daripada sembilan orang anaknya tidak bersekolah yang disiarkan akhbar Kosmo! sebelum ini akhirnya terbela selepas ramai tampil memberikan sumbangan.
ADUN Penawar, Datuk Sharifah Azizah Syed Zain berkata, sehingga hari ini, pihak di Jabatan Kebajikan Masyarakat (JKM) Kota Tinggi, Majlis Agama Islam Negeri Johor (MAIJ) serta Pejabat Pendidikan Daerah Kota Tinggi sudah menemui Abdul Wahid Abd Rahman,48, dan keluarganya.
Katanya, hasil daripada pertemuan itu pelbagai bantuan akan diberikan kepada keluarga ini termasuk menguruskan pendaftaran semula untuk anak-anaknya bersekolah di sekolah berhampiran rumah pada tahun hadapan.
“Bagi pihak kami di Dewan Undangan Negeri (DUN) Penawar akan terus memberikan perhatian kepada keluarga ini selain memberikan bantuan asas bulanan selama setahun.
“Diharapkan dengan usaha ini ianya akan dapat mengubah kehidupan keluarga ini kepada yang lebih baik berbanding sebelum ini,”katanya ketika menyerahkan sumbangan barang-barang keperluan harian yang disumbangkan oleh Pasaraya Econsave Pengerang hari ini.
Beliau turut berharap agar Abdul Wahid boleh mengatur perancangan untuk menguruskan kehidupan keluarganya selepas menerima bantuan daripada pelbagai pihak hasil daripada pendedahan pihaknya itu.

Sementara itu, Abdul Wahid langsung tidak menyangka dengan hanya sekali kunjungan oleh pihak pengurusan di Dewan Undangan Negeri (DUN) Penawar kehidupannya berubah 100 peratus dalam tempoh tidak sampai seminggu.
Katanya, selain kunjungan daripada pelbagai agensi kerajaan, anak sulungnya yang berusia 20 tahun itu mendapat tawaran bekerja daripada Pasaraya Econsave Pengerang manakala dirinya turut ditawarkan bekerja oleh pihak Pertubuhan Peladang Negeri Johor.
“Apa yang dapat saya katakan hanya ribuan terima kasih kepada semua pihak terlibat.
“Hanya Allah yang mengetahui betapa kami amat berterima kasih atas apa yang dilakukan oleh pihak berkaitan kerana keperihatinan mereka membawa sinar masa depan kepada anak-anak kami,”katanya.-K! ONLINE


Polis Serdang guna unit berkuda dalam pemantauan SOP
19 November 2020, 5:33 pm
SERDANG – Polis Daerah Serdang menggunakan pendekatan Unit berkuda Polis Diraja Malaysia (PDRM) bagi melakukan pemantauan pematuhan prosedur operasi standard (SOP) Perintah Kawalan Pergerakan Bersyarat (PKPB) di sekitar kawasan tumpuan ramai daerah itu.
Ketua Polis Daerah Serdang, Asisten Komisioner Razali Abu Samah berkata, selain melakukan pemeriksaan pematuhan SOP unit berkuda juga mengadakan rondaan cegah jenayah.
“Kita percaya dengan rondaan unit berkuda ini memberi peluang kepada masyarakat menyalurkan maklumat berkaitan jenayah, penyalahgunaan dadah dan lain-lain untuk membolehkan pihak polis mengambil tindakan lanjut,”katanya ketika ditemui selepas melakukan rondaan berkuda di Bandar Puteri Puchong di sini hari ini.
Razali berkata, rondaan berkuda itu sejajar dengan objektif PDRM berpandukan Seksyen 3(3) Akta Polis 1967 dalam memastikan ketenteraman dan kesejahteraan rakyat terpelihara.
“Rondaan akan tertumpu di kawasan tumpuan orang ramai termasuk pusat perniagaan, pasar raya besar, kawasan institusi kewangan serta taman perumahan,” ujarnya. – K! ONLINE


Serah bantuan guna van jenazah
Oleh ZAKKINA WATI AHMAD TARMIZI

19 November 2020, 5:03 pm
KUALA PILAH – Sebuah van jenazah digunakan untuk membawa keperluan mangsa banjir yang terjejas di tiga buah kampung di Kuala Pilah dekat sini hari ini.
Pengurus Dapur Kausar, Azlin Ali, 40, berkata, tiga kampung terbabit iaitu Kampung Air Taling, Kampung Langkap, Kampung Malan, Dangi di daerah terjejas ekoran banjir kilat tengah malam tadi.
“Lebih kurang 400 mangsa banjir terkesan akibat banjir kilat sejak malam tadi. Jadi, disebabkan hari ini hari bekerja jadi kami tidak mempunyai kenderaan untuk menghantar bantuan berupa barang keperluan asas dan makanan untuk mangsa banjir di tiga lokasi berkenaan.
“Ini pertama kali kami menggunakan khidmat van jenazah di bawah pertubuhan bukan kerajaan (NGO) Bilal Muda dari Masjid Mambau untuk menghantar barangan ke lokasi terjejas banjir,” katanya kepada pemberita di sini hari ini.
Menurut Azlin, empat sesi penghantaran bantuan telah dilakukan hari ini termasuk menghantar barangan basah, barangan keperluan, baju terpakai dan minum petang kepada mangsa banjir.
“Seramai 15 orang sukarelawan terbabit yang melibatkan lima buah NGO antaranya Dapur Kausar, Baitul Syifa, Bilal Muda, My Fundaction dan Persatuan Amal Bakti Negeri Sembilan.

“NGO-NGO ini tidak malu atau takut menggunakan van jenazah ini kerana ia untuk memberi bantuan awal kepada mangsa yang terkesan banjir. Kami terpaksa menggunakan van jenazah ini kerana tidak cukup kenderaan, tapi mungkin akan menggunakannya lagi untuk menghantar bantuan” katanya.
Sementara itu orang ramai yang ingin menyalurkan bantuan kepada mereka yang terjejas banjir boleh menghubungi Azlin di talian 013-6767675. – K! ONLINE


1,988 tandas awam di bawah PBT capai penarafan tiga bintang ke atas
Oleh NOR IDAYU BOSRO

19 November 2020, 4:51 pm
PUTRAJAYA – Kesemua 1,988 buah tandas awam milik Pihak Berkuasa Tempatan (PBT) mencapai penarafan tiga bintang dan ke atas berdasarkan statistik Kementerian Perumahan dan Kerajaan Tempatan (KPKT) sehingga Oktober tahun ini.
Timbalan Menteri, Datuk Ismail Abd. Muttalib berkata, semua PBT disaran mempergiatkan lagi pelaksanaan Kempen Tandas Bersih dan penarafan bintang tandas awam di kawasan seliaan masing-masing bagi memastikan perkara ini berterusan.
“Ini supaya semua tandas awam termasuk tandas awam yang disediakan oleh pihak swasta sentiasa berada dalam keadaan bersih, selesa dan selamat digunakan,” katanya.
Beliau berkata demikian ketika merasmikan Sambutan Hari Tandas Sedunia Peringkat Kebangsaan 2020 bertemakan ‘Komuniti Prihatin, Tandas Bersih’ di Dewan Kristal, KPKT di sini hari ini.
Majlis Sambutan Hari Tandas Sedunia itu buat julung-julung kalinya ditayangkan secara maya di Facebook rasmi KPKT.
Sementara itu, Ismail berkata, penggunaan tandas juga tidak lari daripada risiko jangkitan Covid-19 kerana jangkitan boleh berlaku di mana-mana tempat awam dan kawasan-kawasan yang tidak bersih.

“Oleh itu, semua pengguna tandas awam perlu mengamalkan etika penggunaan tandas mengikut norma baharu seperti memakai pelitup muka, membuat pemeriksaan suhu badan dan melengkapkan maklumat diri menggunakan aplikasi MySejahtera sebelum memasuki tandas awam,” katanya.
Dalam pada itu, beliau berkata, tanggungjawab menjaga kebersihan tandas awam tidak boleh diletakkan pada pihak PBT atau kontraktor pembersihan semata-mata sebaliknya, semua pihak perlu memainkan peranan dalam memastikan kemudahan awam di negara ini sentiasa berada dalam keadaan bersih dan selamat.
“Orang ramai juga perlu memainkan peranan dengan membudayakan amalan penjagaan dan penggunaan tandas secara beretika.
“Ini secara langsung akan mewujudkan masyarakat sejahtera dan persekitaran sihat sekali gus mencerminkan imej negara yang baik di mata pelancong serta mempertingkatkan nilai sosio ekonomi negara,” katanya. -K! ONLINE


Sani Express jual bas tampung operasi
Oleh ISKANDAR SHAH MOHAMED

19 November 2020, 5:26 pm
KLANG – Penyedia perkhidmatan bas penumpang, Sani Express Sdn. Bhd. mengambil pendekatan menjual dua buah bas dua tingkat sebagai pelan alternatif bagi menampung kos operasi harian mereka yang terkesan akibat pandemik Covid-19.
Kedua-dua bas tersebut adalah model Scania K124EB6X2 tahun 2009 dan Scania K420EB6X2 tahun 2011 yang mempunyai 48 tempat duduk akan dijual pada harga RM60,000 dan RM120,000 diiklankan menerusi akaun rasmi Facebook syarikat tersebut.
Penolong Pengurus (Operasi dan Pemasaran) Sani Express, Khairil Hazwan Hamzah berkata, setakat ini satu daripada bas itu telah dijual kepada seorang pelanggan dari Perak yang mahu menjadikannya sebagai restoran bergerak.
Katanya, jumlah penumpang yang menggunakan bas syarikat tersebut mencatatkan kemerosotan teruk sehingga 70 peratus susulan pelaksanaan Perintah Kawalan Pergerakan Bersyarat (PKPB) sejak bulan lalu.
“Kita hanya menerima kira-kira 300 penumpang sehari berbanding 5,000 orang sebelum ini.
“Operasi masih diteruskan dengan 10 buah bas bagi penumpang yang mahu menuju ke destinasi di negeri Pantai Timur dan utara,” katanya ketika ditemui Kosmo! di Terminal Sani Express di Klang Sentral di sini, hari ini.

Menurut beliau, pihaknya sentiasa mengutamakan prosedur standard operasi (SOP) ditetapkan kerajaan dengan hanya membenarkan mereka mendapat surat pengesahan majikan dan kebenaran Polis Diraja Malaysia (PDRM) sahaja dibenarkan menaiki bas untuk rentas daerah atau negeri.
Jelas Khairil, sanitiasi juga kerap dilakukan dengan penumpang tidak bimbang akan kebersihan di dalam bas tersebut selain melakukan saringan suhu.
Terdahulu, Sani Express memuat naik posting di akaun rasmi Facebook (FB) syarikat itu yang mengiklankan jualan dua bas dua tingkat pada harga RM60,000 dan RM120,000.
Harga asal bagi bas tersebut adalah di antara RM120,000 dan RM180,000. -K!ONLINE


8 Disember tarikh baharu pengurusan kes rayuan Armin
Oleh NUZULSHAM SHAMSUDDIN

19 November 2020, 4:16 pm
KUALA LUMPUR – Mahkamah Tinggi Shah Alam menetapkan 8 Disember ini bagi pengurusan kes rayuan bekas suami penyanyi terkenal Ziana Zain, Armin Zaharin Ahmad Zambri yang dihukum penjara lapan bulan kerana mendatangkan kecederaan terhadap anak lelakinya, dua tahun lalu.
Perkara itu dimaklumkan, peguam Amir Farid Mohd. Nawawi yang mewakili Armin Zaharin ketika dihubungi di sini hari ini.
Amir berkata, semalam pihaknya telah menerima e-mail daripada Penolong Kanan Pendaftar Mahkamah Tinggi Nur Azizah Jaafar yang memaklumkan bahawa tarikh pengurusan kes yang baharu ditetapkan pada 8 Disember ini.
“Mahkamah juga telah memberikan arahan berkenaan masa untuk perayu memfailkan petisyen rayuan,” katanya menerusi WhatsApp.
Pada 28 September lalu, Majistret Sabreena Bakar @ Bahari menjatuhkan hukuman penjara lapan bulan terhadap Armin Zaharin selepas dia didapati bersalah sengaja menyebabkan kecederaan luka dan lebam di bahagian tangan anak lelakinya berumur 9 tahun (ketika kejadian) menggunakan sebatang rotan.
Kesalahan itu dilakukan di sebuah rumah di Denai Alam, Shah Alam, antara pukul 8 malam hingga 10.30 malam pada 24 Februari 2018.

Berikutan itu Armin Zaharin didakwa mengikut Seksyen 323 Kanun Keseksaan yang memperuntukkan hukuman penjara maksimum setahun atau denda maksimum RM2,000 atau kedua-duanya sekali jika sabit kesalahan.
Sabreena bagaimanapun membenarkan penangguhan pelaksanaan hukuman  sehingga selesai proses rayuan, namun menaikkan jumlah jaminan daripada RM5,000 kepada RM8,000.
Armin Zaharin yang juga bekas pramugara  ditangkap pada 2 Mac 2018, selepas Ziana, 52, atau nama sebenarnya Siti Roziana Zin membuat laporan polis pada 27 Februari 2018. – K! ONLINE


Maqis rampas 100kg kacang panjang
Oleh MOHD. RIFAAT ABD. HAMID

19 November 2020, 4:31 pm
BUKIT KAYU HITAM – Jabatan Perkhidmatan Kuarantin dan Pemeriksaan Malaysia (Maqis) Kedah menggagalkan cubaan membawa masuk 100 kilogram (kg) kacang panjang dari Thailand menerusi Kompleks Imigresen, Kastam, Kuarantin dan Keselamatan (ICQS) di sini semalam.
Rampasan kacang panjang dianggarkan bernilai RM600 itu dilakukan kira-kira pukul 10.55 malam.
Pengarahnya, Lily Rosalind Paul berkata, hasil keluaran pertanian itu dibawa masuk menggunakan sebuah lori dari Thailand.
“Hasil pemeriksaan rutin oleh pegawai Maqis mendapati kacang panjang itu cuba dibawa masuk tanpa mematuhi syarat import.
“Ia melibatkan kegagalan dalam mematuhi aspek penggredan, pembungkusan dan pelabelan seperti dinyatakan dalam sijil 3P,” katanya dalam satu kenyataan di sini hari ini.
Kata beliau, kegagalan untuk mengemukakan maklumat tersebut menjadi kesalahan di bawah Seksyen 15(1) Akta Perkhidmatan Kuarantin dan Pemeriksaan Malaysia 2011 (Akta 728).

“Hukuman bagi kesalahan itu adalah denda tidak melebihi RM100,000 atau penjara selama tempoh tidak melebihi enam tahun atau kedua-duanya sekali di bawah Seksyen 15(2) akta sama,” ujarnya.
Tambahnya, tindakan penguatkuasaaan undang-undang akan terus diperluaskan lagi di semua pintu masuk negara bagi memantau dan memeriksa setiap keluaran pertanian.
“Tindakan itu adalah bagi memastikan tumbuhan, haiwan, karkas, ikan, keluaran pertanian dan mikroorganisma yang diimport ke negara ini bebas ancaman perosak, penyakit dan bahan cemar,” katanya. – K! ONLINE


Annuar bakal saman MP Cheras
Oleh MOHD RASDAN AHMAD

19 November 2020, 4:24 pm
KUALA LUMPUR – Dakwaan Ahli Parlimen Cheras, Tan Kok Wai bahawa terdapat 42 aset milik Dewan Bandaraya Kuala Lumpur (DBKL) telah dijual sepanjang tempoh Tan Sri Annuar Musa menjawat Menteri Wilayah Persekutuan merupakan satu tuduhan berat.
Annuar menyifatkan, tohmahan yang turut disiar oleh portal berita Malaysiakini itu berbaur fitnah dan menjejaskan reputasi dirinya selain reputasi DBKL sendiri.
“Ahli Parlimen Cheras telah buat dakwaan serius, sekiranya dakwaan itu benar bahawa sepanjang saya jadi menteri sebanyak 42 aset bandaraya telah dijual.
“Tuduhan dibuat berat dan serius, saya tidak teragak-agak untuk mengambil tindakan mahkamah mengikut kaedah sedia ada,” katanya dalam sidang akhbar di Parlimen hari ini.
Menurut Annuar, setelah membaca komen dalam laman sosial Facebook dan Instagram, masyarakat di luar telah pun melemparkan pelbagai celaan dan tohmahan kepadanya berpunca daripada kenyataan Kok Wai kononnya selama lapan bulan menjadi Menteri, sebanyak 42 eset atau tanah bandaraya telah dijual.
Tegasnya, sehingga hari ini beliau tidak pernah menerima sebarang permohonan daripada DBKL menyatakan untuk menjual mana-mana aset mereka.

Selain berasa kecewa, beliau turut merasa sangat dukacita dengan dakwaan Ahli Parlimen yang telah begitu lama berperanan sebagai ahli parlimen, menyerang ahli parlimen yang lain. -K! ONLINE


289 individu ditahan ingkar arahan PKP
Oleh LUQMAN RIDHWAN MOHAMED NOR

19 November 2020, 4:44 pm
PETALING JAYA – Seramai 289 individu ditahan Polis Diraja Malaysia (PDRM) semalam atas kesalahan ingkar arahan Perintah Kawalan Pergerakan (PKP).
Menteri Kanan (Pertahanan), Datuk Seri Ismail Sabri Yaakob berkata, daripada jumlah itu, seramai 277 individu telah dikompaun manakala 11 individu pula direman dan seorang dijamin.
“Antara kesalahan ingkar arahan PKP termasuk tidak memakai pelitup muka (108), gagal mematuhi arahan penjarakan fizikal (59), gagal menyediakan peralatan merekod butiran pelanggan (51), rentas negeri atau daerah PKP Bersyarat tanpa kebenaran (38) dan lain-lain (33),” katanya dalam satu kenyataan hari ini.
Pada masa sama, beliau berkata, Task Force Operasi Pematuhan yang diketuai PDRM telah membuat 53,597 pemeriksaan semalam bagi memantau dan menguatkuasa pematuhan prosedur operasi standard (SOP) PKP Pemulihan.
Ismail Sabri memberitahu, sebanyak 2,931 Pasukan Pematuhan yang melibatkan 13,367 anggota telah membuat pemantauan di 3,548 pasar raya, 4,668 restoran serta 1,379 penjaja, 1,299 kilang, 3,291 bank dan 621 pejabat kerajaan.
Juga dipantau, katanya, adalah 891 terminal pengangkutan darat, 557 terminal pengangkutan air serta 103 terminal pengangkutan udara.

Dalam pada itu, menurutnya, Operasi Benteng semalam berjaya menahan 35 pendatang asing tanpa izin (PATI), seorang penyeludup serta merampas 9 kenderaan darat.
“Sebanyak 274 sekatan jalan raya (SJR) Operasi Benteng dilaksanakan semalam yang melibatkan Angkatan Tentera Malaysia (210), PDRM (54) dan Agensi Kawalan Sempadan Malaysia (10),” katanya. – K! ONLINE


Tiba giliran bank pula bantu rakyat
Oleh MOHD RASDAN AHMAD

19 November 2020, 4:28 pm
KUALA LUMPUR – Moratorium secara pukal bagi fasa kedua perlu dilaksanakan segera bagi membantu rakyat yang berhadapan dengan situasi sukar akibat pandemik Covid-19.
Datuk Mohamad Alamin (BN-Kimanis) berkata, ketika krisis kewangan 1997 dan 1998, kerajaan telah menyelamatkan bank dengan menggunakan wang cukai rakyat antaranya dengan mengurangkan nisbah rizab berkanun daripada 13.5 peratus kepada 10 peratus yang membenarkan peningkatan mudah tunai bank berjumlah RM14 bilion.
“Ketika ini rakyat sedang susah, maka tiba masanya untuk bank pula membantu menyelamatkan rakyat.
“Selaras dengan slogan Perdana Menteri bahawa ‘tiada siapa yang tertinggal’, saya memohon Kerajaan meluluskan moratorium secara pukal fasa kedua,” katanya ketika membahaskan Rang Undang-Undang Perbekalan 2021 (Belanjawan 2021) dalam sidang Dewan Rakyat, hari ini.
Menurut Mohamad, golongan B40 perlu ada akses yang lebih kepada pinjaman mikro seperti Amanah Ikhtiar Malaysia (AIM), TEKUN Nasional dan banyak lagi agensi di Sabah.
“Semua ini mesti beri moratorium kepada semua para peminjam. Moratorium bank termasuk agensi-agensi kerajaan pemberi pinjaman dan swasta juga harus memberi moratorium.

“Untuk memastikan tujuan ini dapat dilaksanakan secara holistik dan berkesan, saya meminta kerajaan menubuhkan sebuah jawatankuasa khas atau pasukan bersepadu yang merentasi kementerian dan semua kerajaan negeri supaya semua agensi terlibat dapat dibawa bersama dalam memastikan objektif ini tercapai,” katanya. – K! ONLINE.


Tiga daerah alami banjir kilat di NS
Oleh ZAKKINA WATI AHMAD TARMIZI

19 November 2020, 3:44 pm
SEREMBAN – Seramai 178 orang terjejas dalam kejadian banjir kilat yang berlaku awal pagi semalam di tiga buah daerah di Negeri Sembilan.
Pengarah Angkatan Pertahanan Awam (APM) Negeri Sembilan, Fazlisyah Muslim berkata, tiga daerah tersebut ialah daerah Tampin, Jempol dan Kuala Pilah ekoran hujan lebat sejak lewat malam kelmarin.
“Di Kampung Orang Asli Langkap, Kuala Pilah, tujuh buah rumah terjejas dengan melibatkan 34 orang mangsa manakala di Kampung Air Taling, melibatkan 10 buah rumah dengan 21 mangsa. Manakala di Kampung Batu 10 dan Batu 12, Kepis, Jempol sebanyak 10 buah rumah terjejas melibatkan kira-kira 20 mangsa.
“Namun di Tampin iaitu di Felda Bukit Rokan 2,4 dan 7 pula sebanyak 23 rumah melibatkan 103 mangsa namun, pihak APM masih belum mendapat maklumat penuh kerana anggota masih dalam operasi pemindahan mangsa yang terjejas,” katanya ketika ketika dihubungi hari ini.
Fazlisyah turut memaklumkan, pusat pemindahan sementara juga telah dibuka di Dewan Besar Kampung Baru Dangi bagi menempatkan penduduk Kampung Air Taling yang terjejas banji
Sementara itu, katanya, seramai 20 anggota APM telah digerakkan ke tiga buah daerah berkenaan bagi membantu operasi pemindahan mangsa dan pembersihan.

“Untuk makluman, kami sedang mengenal pasti kawasan Felda Bukit Rokan kerana kawasan ini tidak termasuk dalam lokasi panas yang sering berlaku banjir.
“Kami menjangka banjir kilat yang berlaku disebabkan akibat aliran air yang tidak lancar ke sungai berdekatan,” katanya.
Dalam pada itu, beliau juga turut menasihatkan agar semua penduduk di tiga daerah terbabit sentiasa berwaspada dan peka sekiranya berlaku hujan lebat selepas ini.
“Saya berharap semua penduduk di tiga daerah terlibat dapat berwaspada sekiranya berlaku lagi hujan lebat,” katanya.  – K! ONLINE


Jumlah kematian di negara lebih tinggi tahun lalu
Oleh MOHD. HUSNI MOHD. NOOR

19 November 2020, 4:12 pm
PUTRAJAYA – Jumlah kematian yang direkodkan di Malaysia meningkat sebanyak satu peratus kepada 173,746 pada 2019 berbanding 172,031 pada 2018.
Ketua Perangkawan Malaysia, Datuk Seri Dr. Mohd. Uzir Mahidin berkata, kadar kematian kasar kekal pada 5.3 kematian bagi setiap 1,000 penduduk bagi tempoh yang sama.
Beliau berkata, daerah Kanowit di Sarawak mencatatkan kadar kematian kasar tertinggi pada 2019 dengan 8.9 kematian bagi setiap 1,000 penduduk.
“Manakala daerah Kinabatangan di Sabah mencatatkan kadar kematian terendah sebanyak 0.9 kematian bagi setiap 1,000 penduduk.
“Perubahan struktur umur penduduk adalah antara penyumbang kepada peningkatan bilangan dan kadar kematian di Malaysia,” katanya dalam satu kenyataan di sini hari ini.
Mohd. Uzir berkata, selari dengan peningkatan dalam jumlah penduduk tua di Malaysia (65 tahun ke atas) iaitu daripada 1.4 juta orang pada 2010 kepada 2.3 juta orang pada 2020, kadar kematian menunjukkan sedikit peningkatan tetapi dengan kadar perlahan setiap tahun mulai 2011 sehingga sekarang.

“Kadar kematian kasar lelaki lebih tinggi berbanding perempuan iaitu 5.9 bagi setiap 1,000 penduduk lelaki.
“Laporan sama menyebut, 54 kelahiran mati bagi setiap 10,000 kelahiran. Selain itu, sebanyak 21.1 kematian ibu bersalin direkodkan bagi setiap 10,000 kelahiran hidup,” katanya.
Laporan Perangkaan Penting Malaysia 2020 merangkumi mengenai statistik kelahiran dan kematian mengikut ciri-ciri demografi Malaysia, negeri dan daerah pentadbiran bagi 2019.
Statistik tersebut merupakan input utama untuk penggubalan dasar dan perancangan program bagi bidang kesihatan, pendidikan, pekerjaan dan lain-lain. – K! ONLINE


Tragedi Rumah Pasung Bukit Yong akan dibukukan
Oleh TOREK SULONG

19 November 2020, 3:38 pm
PASIR PUTEH – Sejarah Rumah Pasung Bukit Yong dan perjuangan tiga anggota polis sewaktu serangan komunis pada 23 Mac 1953 akan dibukukan secara terperinci sebagai catatan sejarah perjuangan perwira negara.
Ketua Polis Kelantan, Deputi Komisioner Shafien Mamat berkata, binaan balai polis Bukit Yong dikenali sebagai Rumah Pasung Bukit Yong pada era 50-an bercirikan dinding buluh beralaskan kayu dan menempatkan sembilan anggota polis yang bertugas.
Menurutnya, sembilan buah berek kediaman keluarga anggota yang bertugas juga terletak di kawasan berdekatan yang menjadi lokasi pertumpahan darah apabila 12 orang komunis bersenjatakan senapang telah menembak anggota bertugas selain membakar rumah pasung berkenaan selepas senjata polis dicuri.
“Sketsa dan lakonan semula anggota polis mengenai kejadian yang berlaku kira-kira 67 tahun lalu sempena perasmian Balai Polis Bukit Yong hari ini ada nilai sejarahnya yang tersendiri termasuk keberanian tiga anggota yang bertugas pada waktu itu.
“Sebagai anak Kelantan, saya teruja menyaksikan lakonan semula yang perlu ditulis dan dibukukan semula seperti sejarah tragedi Bukit Kepong yang telah difilemkan,” katanya ketika ditemui pemberita pada Majlis Perasmian Balai Polis Bukit Yong di sini hari ini.
Majlis perasmian itu disempurnakan oleh Timbalan Pengarah (Siasatan) Jabatan Siasatan Jenayah Komersil, Ibu Pejabat Polis Bukit Aman, Deputi Komisioner Datuk Rusli Mohd. Noor.

Mengulas lanjut, Shafien berkata, keluarga mangsa yang meninggal dunia dalam tragedi berdarah itu turut dijemput bersama menghadiri majlis perasmian balai polis Bukit Yong sebagai penghormatan kepada mereka.
Katanya, anak-anak perwira yang terkorban dalam tragedi itu masih ada dan mereka boleh menceritakan semula mengenai kejadian itu sekali gus membolehkan sejarah itu dibukukan dengan lebih terperinci. – K! ONLINE


Alzafny dilantik sebagai Ketua JPJKK Johor
Oleh MOHAMAD FAIZAL HASHIM

19 November 2020, 3:33 pm
JOHOR BAHRU – Senior Asisten Komisioner Alzafny Ahmad dilantik sebagai Ketua Jabatan Pencegahan Jenayah dan Keselamatan Komuniti (JPJKK) Johor yang baharu berkuat kuasa hari ini.
Alzafny memegang jawatan tersebut bagi menggantikan Senior Asisten Komisioner Razimi Ahmad, 59, yang menjadi Ketua Penolong Pengarah (D4) Jabatan Siasatan Jenayah (JSJ) Bukit Aman yang baharu.
Alzafny, 44, sebelum ini berkhidmat sebagai Ketua Penolong Pengarah (D4) Risikan, Operasi, Rekod JSJ Bukit Aman sejak 2019.
Beliau yang memiliki ijazah sarjana muda dengan kepujian dalam jurusan Pengurusan Perniagaan di Universiti Utara Malaysia (UUM) mula menyertai Polis Diraja Malaysia (PDRM) pada 1 Oktober 2000.
Antara jawatan terakhir beliau ialah sebagai Ketua Polis Daerah Klang Selatan, Selangor pada 2016, Timbalan Ketua Jabatan Siasatan Jenayah (risikan/operasi) Ibu Pejabat Polis Kontinjen (IPK) Kuala Lumpur pada 2017.
Majlis serah terima tugas antara Razimi dan Alzafny disaksikan oleh Ketua Polis Johor, Datuk Ayob Khan Mydin Pitchay di IPK Johor hari ini.

Dalam ucapannya, Ayob Khan berkata, Alzafny sebagai ketua JPJKK yang baharu akan berupaya mengorak langkah ke arah kecemerlangan perkhidmatan seterusnya mencapai visi dan misi PDRM.
Dalam pada itu, JPJKK Johor turut akan melancarkan Modul Kesedaran Jenayah Kanak-kanak dan Remaja (Mekar) di negeri ini dalam masa terdekat.
Ayob Khan berkata, program Mekar yang akan diperkenalkan di sekolah rendah dan menengah itu bertujuan untuk memberi kesedaran kepada pelajar sejak dari bangku sekolah lagi. – K! ONLINE


Sindiket dadah RM4.8juta tumpas dalam dua jam
Oleh MOHD YUNUS YAKKUB

19 November 2020, 4:38 pm
SHAH ALAM – Ketangkasan polis berjaya menumpaskan sindiket pengedaran dadah bernilai 4.8 juta dalam tempoh lebih dua jam sahaja menerusi lima serbuan, kelmarin.
Dalam serbuan bermula pukul 11.40 pagi itu menyerbu rumah dan bengkel yang menjadi lokasi sindiket tersebut di Kuala Lumpur, Selangor dan Pahang.
Turut ditahan adalah enam ahli sindiket termasuk dalangnya berusia 34 hingga 56 tahun hasil kerjasama Jabatan Siasatan Jenayah Narkotik (JSJN) Bukit Aman dan Ibu Pejabat Polis Kontinjen (IPK) Selangor.
Pengarah JSJN Bukit Aman, Datuk Razarudin Husain berkata, siasatan mendapati sindiket tersebut yang beroperasi sejak awal bulan lalu mendapat bekalan dadah dari negara jiran.
Katanya, kesemua dadah tersebut kemudiannya dipasarkan di Sabah dan Sarawak.
“Siasatan awal mendapati penghantaran dadah itu dilakukan menerusi dua kaedah iaitu menerusi kurier dalam bungkusan seberat satu atau dua kilogram (kg).

“Selain itu, menggunakan kargo kapal terbang untuk jumlah kuantiti yang banyak,” katanya dalam sidang akhbar di IPK Selangor hari ini.
Menurut beliau, hasil serbuan itu merampas dadah seberat 96.39 kg meliputi syabu, ketamin, erimin 5, esctasy dan heroin bernilai RM4.8juta.
Kata Razarudin, polis turut menyita enam buah kenderaan mewah seperti Audi dan Toyota Vellfire sejumlah barang kemas, jam tangan dan wang tunai dengan nilai keseluruhan rampasan termasuk dadah berjumlah RM5.6juta.
Beliau menegaskan kesemua suspek kini direman selama tujuh hari bermula semalam dan kes disiasat mengikut Seksyen 39B Akta Dadah Berbahaya 1952. – K! ONLINE


Elak picit jerawat dan cabut bulu hidung
Oleh MOHD. HUSNI MOHD. NOOR

20 November 2020, 10:58 pm
PUTRAJAYA – Jangan ambil mudah mengenai amalan memicit jerawat dan menarik bulu hidung.
Ini kerana, penemuan terbaharu doktor pakar penyakit berjangkit di sebuah universiti penyelidikan swasta di Amerika Syarikat mendapati, perbuatan itu boleh mengundang strok (angin ahmar).
Pendedahan itu dikongsi di laman Facebook (FB) Public Health Malaysia (PHM), Kementerian Kesihatan Malaysia (KKM), hari ini.
Menurutnya, memicit jerawat atau menarik bulu hidung mungkin dianggap biasa bagi sesetengah orang namun, tahukah bahawa perbuatan itu  boleh mengundang jangkitan bakteria.
Lebih teruk, katanya, jangkitan bakteria itu dikatakan boleh menyebabkan jangkitan di sekitar otak dan kemudiannya boleh menyebabkan strok.
“Doktor-doktor pakar penyakit berjangkit di Universiti John Hopkins menyeru orang ramai supaya elak memicit jerawat atau menarik bulu hidung terutamanya di kawasan muka.

“Kawasan muka dikenali sebagai segi tiga ‘kematian’ di muka.
“Kawasan segi tiga ini adalah berkait dengan jangkitan bakteria yang dikatakan boleh menyebabkan jangkitan di sekitar otak dan juga boleh menyebabkan strok.
“Bagaimanapun, ianya sangat jarang berlaku disebabkan antibiotik dan sukar untuk bakteria merebak secara melawan arus di dalam salur darah,” katanya.
Namun, katanya, jangkitan bakteria boleh berlaku jika kuman tersebut sudah menjadi kuat dan antibiotik tidak lagi boleh melawan kuman tersebut atau jangkitan kulit yang sangat teruk.
Justeru, katanya, adalah penting untuk mengelakkan perkara yang boleh menyebabkan kulit terdedah dengan kuman akibat daripada aktiviti memicit jerawat dan menarik bulu hidung
“Ingat, kita sudah lama tidak menjumpai antibiotik kelas baharu. Kali terakhir kelas antibiotik yang dijumpai adalah pada tahun 1987 iaitu lipopeptides.
“Sehingga kini, kita hanya membangunkan antibiotik sedia ada untuk menjadi lebih baik. Semakin lama semakin sukar untuk merawat kuman bakteria,” katanya.
Katanya, PHM sentiasa menekankan konsep pencegahan lebih baik daripada berubat.
Justeru, katanya, amalkan sanitasi yang baik, elakkan memicit jerawat atau mencabut bulu hidung dan jika ingin melakukan prosedur itu pastikan ianya adalah teknik steril.  -K! ONLINE


Lelaki keluar menangkap ikan dikhuatiri lemas
Oleh IVAN AMIRUL

20 November 2020, 9:11 pm
KUDAT – Seorang lelaki dikhuatiri hilang selepas keluar ke laut untuk menangkap ikan di perairan Kampung Rosob, Pitas sejak malam tadi.
Mangsa dikenali sebagai Hamlee Sinabill, 50, dipercayai keluar ke laut menaiki sampan tanpa memakai jaket keselamatan.
Pengarah Zon Maritim Kudat, Komander Maritim Boon Chin Chau berkata, mangsa dipercayai ke laut untuk ke bagang iaitu peranti menangkap bilis di sekitar perairan Bengkoka berhampiran Kampung Rosob, Pitas sebelum dilaporkan gagal tidak pulang ke kampungnya.
“Agensi Penguatkuasaan Maritim Malaysia (APMM) Kudat, mengaktifkan operasi mencari dan menyelamat mangsa selepas menerima laporan berkaitan kejadian itu.
“Pihak Maritime Rescue Sub Centre (MRSC) Kota Kinabalu dilaporkan menerima panggilan kecemasan berhubung insiden berkenaan sekitar pukul 9.30 pagi tadi,” katanya dalam kenyataan media hari ini.
Dalam pada itu, Chin Chau berkata, keluarga mangsa telah cuba menghubungi telefon bimbit lelaki berkenaan namun gagal.

“Barangan kepunyaan mangsa seperti telefon bimbit dan beg ditemui di atas bagang manakala bot yang dinaikinya dijumpai hanyut di sekitar bagang terbabit.
“Operasi mencari dan menyelamat diaktifkan pada pukul 10.30 pagi tadi dengan keluasan kawasan pencarian meliputi lima batu nautika dari lokasi bagang,” katanya.
“Selain aset APMM, usaha pencarian turut membabitkan aset dari Pasukan Polis Marin (PPM) serta Angkatan Pertahanan Awam Malaysia,” katanya.
Sementara itu, Chin  Chau meminta komuniti maritim supaya melaporkan sebarang kecemasan yang berlaku di laut ke talian 088-611858 (Pusat Operasi Kudat) dan talian kecemasan 999 yang beroperasi 24j am untuk tindakan selanjutnya. -K! ONLINE


235 kes Covid-19 dicatatkan di Pelabuhan Klang
Oleh MOHAMAD NAUFAL MOHAMAD IDRIS

20 November 2020, 8:41 pm
KLANG- Sebanyak 235 kes Covid-19 telah dicatatkan di kawasan Pelabuhan Klang sejak 10 November lalu sehingga hari ini.
Pengurus Besar Lembaga Pelabuhan Klang (PKA), Kapten K. Subramaniam berkata, jumlah itu melibatkan 217 pekerja asing dan 18 pekerja tempatan yang telah dijangkiti virus tersebut.
“Mereka telah diletakkan diletakkan di bwah pengawasan Kementerian Kesihatan Malaysia (KKM).
“Kita juga telah melaksanakan operasi nyahkuman di semua tempat mereka bekerja termasuk peralatan kerja yang telah gunakan individu tersebut,” katanya dalam kenyataan akhbar, hari ini.
Menurut beliau, Westports Malaysia Sdn. Bhd. (Westports) juga telah menjalankan ujian saringan Covid-19 terhadap 6,000 warga kerjanya.
Subramaniam menegaskan, pihaknya tidak akan menyembunyikan sebarang maklumat berhubung pekerja mereka yang dijangkiti virus daripada pengetahuan awam.

“PKA sentiasa berhubung dengan KKM serta agensi berkaitan bagi memastikan penurunan kes Covid-19 di kawasan Pelabuhan Klang,” jelasnya.
Sebelum ini, Ketua Pengarah Kesihatan, Tan Sri Dr. Noor Hisham Abdullah menyatakan sebanyak sebanyak 39 kes Covid-19 dikesan daripada Kluster Perigi di Klang. -K! ONLINE


Individu pulang dari Sabah perlu kuarantin
Oleh SITI A'ISYAH SUKAIMI

20 November 2020, 9:35 pm
PUTRAJAYA – Individu yang tiba di Semenanjung dari Sabah serta telah menjalani ujian saringan terlebih dahulu dan keputusannya negatif, masih perlu memakai gelang kuarantin bagi menjalani kuarantin wajib 14 hari.
Ketua Pengarah Kesihatan, Tan Sri Dr. Noor Hisham Abdullah berkata, walaupun terdapat kelonggaran pengembara yang sudah menjalani ujian tiga hari sebelum ke Semenanjung, mereka perlu ke kaunter saringan untuk dipakaikan gelang kuarantin.
Menurutnya, berdasarkan situasi Kluster Bah Bercham yang dilaporkan semalam, lelaki tersebut sudah menjalani saringan tiga hari awal di Tawau, Sabah namun tidak ke kaunter saringan di Lapangan Terbang Antarabangsa Kuala Lumpur (KLIA).
“Sebaik sampai di KLIA disahkan pada sistem memang dia menjalani saringan dan ia negatif. Sepatutnya walaupun negatif, dia kena ke kaunter pakai gelang kuarantin dan seterusnya dikeluarkan perintah pemantauan di rumah (HSO).
“Tetapi kita tidak tahu macam mana dia tidak ke kaunter dan terus keluar. Ini yang terjadi apabila ada gejala, barulah datang ke klinik dan dikesan positif,” katanya pada sidang akhbar di sini hari ini.
Menerusi kenyataan Noor Hisham semalam, Kluster Bah Bercham dikesan di Kinta, Perak iaitu kes indeks saringan pulang dari Sabah yang menjangkiti lima individu.

Dalam pada itu, beliau berkata, Kementerian Kesihatan akan memperketatkan tindakan di pintu masuk bagi memastikan semua individu walaupun ujian awal didapati negatif, perlu memakai gelang kuarantin.
Sementara itu, Noor Hisham berkata, pihaknya ada menerima permohonan untuk individu tertentu seperti petugas dan penjawat awam dikecualikan daripada menjalani kuarantin 14 hari.
Bagaimanapun, ujarnya, KKM tidak membenarkan kerana pihak kementerian bimbang berlaku jangkitan berikutan tempoh dua minggu adalah tempoh inkubasi.
Selain itu, katanya, data yang dikumpul oleh KKM mendapati sebanyak tujuh peratus daripada mereka yang kembali dari Sabah dikesan positif pada hari ke-13 walaupun ujian hari pertama mereka adalah negatif. – K! ONLINE


Polis minta Hussein Bob tampil salur maklumat
Oleh NUR HUDA MUSA

20 November 2020, 8:39 pm
SUBANG JAYA – Polis meminta pemilik akaun Facebook, Hussein Bob yang membuat siaran langsung di media sosial berkenaan pada 12 November lalu berkaitan aktiviti judi dalam talian di Taman Puchong Indah, tampil bagi menyalurkan maklumat berhubung perkara itu.
Ketua Polis Daerah Subang Jaya, Asisten Komisioner Abd. Khalid Othman berkata, hasil maklumat tersebut, pihaknya telah membuat pemantauan di lokasi berkenaan dan mengenal pasti tujuh daripada sembilan premis yang ditunjukkan individu berkenaan dalam siaran langsung tersebut.
“Daripada jumlah itu, kami mendapati terdapat satu premis di sebuah rumah kedai terletak di tingkat tiga kawasan berkenaan yang menjalankan kegiatan terbabit.
“Susulan itu, kami melakukan serbuan pada 13 November lalu yang membawa kepada penahanan enam lelaki warga asing serta dua lelaki tempatan bersama 10 komputer riba yang dipercayai digunakan untuk aktiviti judi dalam talian,” katanya.
Beliau berkata demikian ketika ditemui selepas meninjau premis yang dikatakan menjalankan aktiviti judi dalam talian di Taman Puchong Indah, di sini, hari ini.
Abd Khalid berkata, pihaknya juga mendapati kebanyakan premis ditunjukkan oleh individu berkenaan adalah kedai lama yang pernah menjalankan aktiviti berkenaan.

“Enam daripada tujuh premis yang dikenal pasti dalam video berkenaan adalah kedai lama yang sudah ditutup susulan tindakan pemotongan elektrik dilakukan kira-kira tiga bulan lalu.
“Pemantauan dilakukan setiap hari di kawasan berkenaan sepanjang tempoh itu dalam usaha memastikan kegiatan terbabit tidak beroperasi semula di premis itu.
“Justeru, saya minta individu yang membuat rakaman berkenaan (Hussein Bob) tampil untuk memberikan maklumat kepada pihak polis supaya tindakan lanjut dapat diambil,” katanya.
Tambahnya, pihaknya memandang serius terhadap perkara itu dan tidak akan berkompromi dengan mana-mana pihak yang terbabit dalam aktiviti berkenaan.
Terdahulu, pada minggu lalu satu rakaman video siaran langsung berdurasi tujuh minit 47 saat yang menunjukkan seorang lelaki ‘mendedahkan’ mengenai beberapa premis yang menjalankan kegiatan judi dalam talian di Taman Puchong Intan, di sini tular di media sosial. – K! ONLINE


Tiada keperluan maklum kepada TKKR – MAM
Oleh MUHAMMAD RIDUAN MOHD HANAFIAH

20 November 2020, 8:40 pm
PERSATUAN Permotoran Malaysia (MAM) menjelaskan pihaknya tidak ada keperluan untuk memberitahu pihak ketiga mengenai dana bantuan yang disalurkan kepada pelumba Moto2 negara, Kasma Daniel Kasmayudin baru-baru ini.

Prinsipal TTKR, Bobie Farid Shamsuddin dilihat kurang senang dengan tindakan MAM dan Kementerian Belia dan Sukan (KBS) dilihat membelakangi selepas tidak diberitahu mengenai dana tersebut telah diberikan kepada pelumbanya, Kasma secara terus.
Difahamkan, Kasma telah menerima dana bantuan kewangan berjumlah RM52,000 dari KBS melalui MAM.
“Pihak Kementerian Belia dan Sukan (KBS) telah meluluskan dana bantuan kewangan kepada Kasma Daniel melalui MAM pada bulan September 2020.
“MAM menerima surat kelulusan daripada pihak KBS berkenaan dana bantuan kewangan (bukan penajaan) atas nama Kasma Danial. Pihak MAM telah memberitahu Kasma dan ayah beliau berkenaan kelulusan tersebut.
“Mengikut ketetapan surat kelulusan dari KBS, pihak MAM hanya perlu memaklumkan kepada Kasma Daniel sebagai penerima dana itu sahaja. Pihak MAM tidak berkewajipan untuk memberitahu mana-mana pihak ketiga kerana surat ini tidak boleh didedahkan kepada pihak ketiga.

“Dalam kelulusan bersyarat daripada pihak KBS,  MAM perlu memastikan penerima dana iaitu Kasma Daniel mematuhi garis panduan peruntukkan iaitu salah satunya memberi pengiktirafan kepada Kerajaan,” kata MAM dalam satu kenyataan semalam.
Dalam pada itu, MAM turut menjelaskan video ucapan terima kasih yang dimuat naik Kasma semalam telah mendapat kebenaran.
“Berkenaan dengan video, pihak MAM telah mendapatkan persetujuan dan kebenaran dari pihak KBS, Kasma dan ayah beliau.
“Tanggung jawab pihak MAM hanya berkenaan dengan permohonan, kelulusan dan penyaluran dana bantuan terhad kepada penerima iaitu Kasma Daniel sahaja. Apa-apa urusan berkenaan pasukan ialah antara pelumba dan pasukan itu sendiri,” tambahnya.
Selain itu, difahamkan seorang lagi pelumba negara, Hafizh Syahrin Abdullah turut menerima bantuan dana dari KBS namun jumlah tersebut tidak diketahui. – K! ONLINE


TUDM terbangkan 3 bayi alami masalah jantung
20 November 2020, 9:28 pm
PETALING JAYA- Tentera Udara Diraja Malaysia (TUDM) melaksanakan penerbangan ihsan membawa tiga bayi yang mengalami masalah jantung dari Kuching, Sarawak ke Pangkalan Udara Subang, dekat sini hari ini.
Bayi perempuan, Eliora Mia Nawan berusia 20 hari mengalami masalah jantung ‘ Transposition Of Great Arteries’ akan dirawat di Hospital Gleneagles, Ampang.
Dua bayi lagi, Marry Anne Methew Mavrick berusia 19 hari yang menghadapi masalah jantung ‘ Congenital Heart Block’ dan Abang Muhammad AlFatih Abang Mohammad berusia dua bulan yang menghadapi masalah ‘Congenital Heart Disease’ akan dirawat di Institut Jantung Negara.
Ketiga-tiga bayi berkenaan sebelum ini menerima rawatan daripada Hospital Umum Sarawak.
Menurut kenyataan yang dikeluarkan TUDM, penerbangan ihsan berkenaan menggunakan pesawat angkut A400M dari No. 22 Skuadron, Pangkalan Udara Subang.
“Penerbangan dilaksanakan TUDM ini bagi membolehkan pesakit mendapatkan rawatan dengan segera dan tertakluk kepada keadaan-keadaan tertentu terutama nasihat dari pegawai perubatan.

“Ini memperlihatkan keprihatinan dan komitmen TUDM dalam melunaskan tanggungjawab sosial, malahan turut membuktikan bahawa TUDM sentiasa siap siaga untuk mengoperasikan aset-asetnya pada masa yang diperlukan,” katanya.
Terdahulu, pesawat A400M turut terlibat dalam penerbangan yang membawa Tim Mobilisasi dan peralatan perubatan Kementerian Kesihatan (KKM) dan pertubuhan bukan kerajaan daripada Academy Medicine Of Malaysia dan Yayasan Amal Malaysia yang dihantar ke ke Tawau dan Kota Kinabalu, Sabah.
“Seluruh warga TUDM mendoakan supaya kesemua bayi berkenaan dapat menjalani rawatan dengan segera serta diberikan kesembuhan dan kembali sihat.
“Semoga usaha yang dilaksanakan oleh TUDM dengan kerjasama bersama pasukan perubatan melancarkan proses rawatan perubatan dan membantu meringankan bebanan yang ditanggung oleh keluarga bayi berkenaan,” katanya. -K! ONLINE


Trump dilihat sertai sidang kemuncak APEC
Oleh KOSMO!

20 November 2020, 10:57 pm
KUALA LUMPUR – Presiden Amerika Syarikat (AS), Donald Trump dilihat menyertai sidang kemuncak Kerjasama Ekonomi Asia-Pasifik (APEC) yang diadakan secara maya sebentar tadi.
Penyertaan Trump itu berlaku sehari selepas Presiden China, Xi Jinping menggunakan forum berkenaan untuk mengumumkan pertumbuhan ekonomi negaranya.
Trump menyertai mesyuarat tersebut bersama pemimpin APEC lain melalui sidang video yang menyaksikan Perdana Menteri Malaysia, Tan Sri Muhyiddin Yassin selaku tuan rumah persidangan berkenaan menyampaikan ucapan pembukaan.
Sementara itu, kesemua pemimpin dunia kelihatan menggunakan latar belakang bangunan Perdana Putra, namun Trump hanya menggunakan latar belakang di pejabatnya.
Menurut sumber, Trump yang didakwa enggan menggunakan latar belakang rasmi tersebut dijadualkan menyampaikan ucapan intervensi kepada rakan pemimpin, namun ia tidak akan melibatkan media.
Persidangan kali ini merupakan penyertaan kali kedua Trump selepas beliau menyertainya sidang lalu pada tahun 2017.

Sidang kemuncak APEC tahun ini yang diadakan secara maya berikutan pandemik Covid-19 itu menghimpunkan sebanyak 21 negara di rantau Asia Pasifik yang menyumbang kepada kira-kira 60 peratus Keluaran Dalam Negara Kasar (KDNK) dunia. – AFP


Jangan terlibat sindiket tapak perniagaan
Oleh SUBKHI SUDARJI

20 November 2020, 9:45 pm
PUTRAJAYA – Golongan peniaga dinasihatkan supaya tidak terlibat dengan sindiket atau orang tengah yang menguruskan tapak perniagaan di bawah skim Wilayah Bebas Berniaga (WBB),
Menteri Wilayah Persekutuan, Tan Sri Annuar Musa berkata, pihaknya menerima maklumat ada pihak yang ingin menjadi orang tengah bagi mengambil alih kawasan perniagaan tertentu dengan mengutip sejumlah bayaran daripada peniaga.
Beliau berkata, ada dalam kalangan orang tengah itu yang berebut kawasan dan ingin memonopoli kawasan perniagaan terbabit.
“Jadi, kita nasihatkan peniaga yang baru memulakan perniagaan supaya berurusan dengan Dewan Bandaraya Kuala Lumpur (DBKL) dan Perbadanan Putrajaya (PPj) untuk membuka perniagaan di kawasan yang diluluskan” katanya.
Beliau berkata demikian pada majlis penyerahan lesen sementara kios kepada usahawan muda terpilih di Tapak Dataran Niaga Belia Putrajaya di Presint 16.
Pada program itu, seramai 41 usahawan muda terpilih menerima tawaran dan pengecualian bayaran sewa sebanyak RM150 bagi tempoh enam bulan pertama operasi.

Turut hadir, Presiden PPj, Datuk Muhammad Azmi Mohd. Zain dan Ketua Setiausaha Kementerian Wilayah Persekutuan, Datuk Rosida Jaafar.
Annuar berkata, KWP telah menyediakan 96 tapak ruang niaga bagi membantu warga Putrajaya terutama sekali golongan berpendapatan rendah (B40) yang terkesan teruk akibat pandemik Covid-19.
Katanya, program yang dibangunkan di bawah Cakna Keusahawanan itu merupakan Inisiatif Pembangunan Ekonomi Pasca Covid-19 bagi membantu anak-anak belia kota yang terjejas dan kehilangan punca pendapatan akibat pandemik Covid-19.
“Ruang niaga berkenaan adalah di Kompleks Kejiranan Presint 5,14 dan 18, Dataran Gemilang Presint 4, Laman Duta Presint 14, Kios Medan Selera Baharu Presint 8 dan beberapa ruang niaga (gerai) di Kompleks Kejiranan,” jelasnya.
Menurutnya, sejak diumumkan pada 7 Julai lalu, program itu telah menerima sambutan yang sangat memberangsangkan daripada warga Wilayah Persekutuan terutama sekali daripada golongan belia.
“Setakat ini lebih 1,000 usahawan muda di Kuala Lumpur dan Putrajaya sudah menyertai program ini dan kita menyasarkan 2,000 peserta pada tahun depan.
Menurut beliau, bagi memastikan usahawan muda itu berjaya, pihaknya skan membantu dan mengenal pasti tapak untuk mereka memulakan perniagaan.
“Saya mengingatkan kepada usahawan yang berniaga supaya mematuhi operasi standard prosedur (SOP), tidak menghalang lalu lintas dan tidak berniaga di kawsan parkir kenderaan,” katanya.


Kluster Mengketil: Penduduk Kelantan diminta duduk rumah, patuh SOP
Oleh SITI A'ISYAH SUKAIMI

20 November 2020, 8:42 pm
PUTRAJAYA – Kementerian Kesihatan (KKM) melahirkan kebimbangan terhadap Kluster Mengketil di Kelantan yang kini menular ke beberapa daerah di negeri tersebut.
Ketua Pengarah Kesihatan, Tan Sri Dr. Noor Hisham Abdullah berkata, malah, dalam beberapa hari sahaja jangkitan Covid-19 dalam kluster itu turut merebak ke daerah Besut, Terengganu.
“Justeru, kita ambil tindakan berdasarkan penilaian risiko, jadi apa yang kita perlu lakukan dalam dua minggu ini kalau boleh duduk di rumah dan jika terpaksa keluar, pastikan patuh prosedur operasi standard (SOP).
“Kita boleh memutuskan rantaian jangkitan Covid-19 di Kelantan sekiranya patuh SOP dan kita berharap dapat dilaksanakan oleh penduduk di negeri itu,” katanya pada sidang akhbar di sini hari ini.
Beliau berkata, salah satu faktor jangkitan berlaku di Kelantan kerana adanya pergerakan dari daerah zon merah atau negeri yang membawa virus tersebut ke sana.
Noor Hisham turut memberikan contoh seperti Kluster Cheras, Kaya dan Iktisas di Lembah Klang dan Negeri Sembilan serta dibawa ke negeri tersebut seterusnya menjangkiti keluarga terdekat.
“Sekiranya penduduk boleh berada di rumah dalam tempoh dua minggu, insya-Allah kita boleh mengembalikan semula perintah Kawalan Pergerakan Pemulihan (PKPP) di Kelantan,” katanya.

Dalam pada itu, beliau menambah, unjuran kebolehjangkitan di Malaysia kini di antara 1.1 hingga 0.9 dan KKM mempertingkatkan aktiviti kesihatan awam serta kerjasama padu daripada rakyat untuk mengurangkan kes kebolehjangkitan kepada 0.5.
Menerusi sidang akbar Menteri Kanan (Keselamatan), Datuk Seri Ismail Sabri Yaakob mengumumkan Perintah Kawalan Pergerakan Bersyarat (PKPB) dilaksanakan di Kelantan bermula esok hingga 6 Disember depan. -K! ONLINE


PDRM Melaka tangkap 3, 448 individu terlibat dadah
Oleh DIYANATUL ATIQAH ZAKARYA

20 November 2020, 7:38 pm
MELAKA – Polis Diraja Malaysia (PDRM) Melaka menahan seramai 3, 448 individu terlibat dalam penyalahgunaan dadah dengan nilai rampasan bernilai RM3. 44 juta sepanjang tempoh Januari sehingga Oktober tahun ini.
Ketua Polis Melaka, Datuk Abdul Majid Mohd. Ali berkata, mengikut pecahan seramai 1, 315 daripadanya ditahan kerana memiliki dadah, kes urin (1, 402), bekalan (689) dan tangkapan di bawah Akta Dadah Berbahaya 1952 (Langkah-langkah Pencegahan Khas) 1985 sebanyak 42 pesalah.
Katanya, kebanyakan pengedar dadah yang berjaya dicekup berusia antara 30 sehingga 55 tahun, manakala penglibatan pesalah bawah umur membabitkan pelajar sekolah merekodkan hanya kira-kira dua peratus.
“Sepanjang tempoh dari awal tahun sehingga Oktober lalu, pasukan PDRM Melaka berjaya mencekup seramai 3, 448 pengedar dadah di tiga daerah di negeri ini.
“Kita turut merampas dadah pelbagai jenis termasuk syabu, heroin, ganja, ketamin, pil dan serbuk ekstasi, pil yaba, erimin-5, pil psikotropik, cecair kodein, kafein, air serta daun ketum dengan jumlah rampasan RM3.44 juta,” katanya.
Beliau berkata demikian pada sidang akhbar kejayaan tangkapan kes syabu di Ibu Pejabat Polis Kontinjen (IPK) Melaka, di Bukit Beruang di sini hari ini.

Jelasnya, pihaknya turut merampas barang-barang yang disyaki terlibat dalam kegiatan tersebut dengan nilai sitaan keseluruhan perlucutan harta (FOP) sebanyak RM1. 65 juta.
Mengulas lanjut, beliau memberitahu, setakat ini Melaka Tengah mencatatkan rekod tertinggi kes pengedaran dadah disebabkan faktor kuasa membeli di daerah itu.
“Kita percaya kesemua dadah itu dibawa masuk dari kawasan Lembah Klang, Selangor dan Johor melalui jalan darat, dari jalan besar sehinggalah lorong-lorong tikus yang ada.
“Melaka Tengah mencatatkan kes pengedaran dadah tertinggi disebabkan kuasa membeli yang tinggi,” katanya.
Katanya, pihak polis mengalu-alukan kerjasama masyarakat dalam menyalurkan maklumat berkaitan sebarang aktiviti pengedaran dadah untuk bersama-sama membantu mengekang kegiatan itu di negeri ini. -K! ONLINE